
I. INTRODUCERE

 

O problemă esenţială a democraţiilor moderne este aceea a finanţării activităţii politice. Lipsa resurselor financiare constituie un impediment major în dezvoltarea unor politici democratice: partidele politice nu ar putea să se organizeze, politicienii nu ar putea comunica cu oamenii, campaniile electorale nu ar putea avea loc. Ca atare, finanţarea politică este nu numai necesară, ci şi indispensabilă.

Satisfacţia cuceririi sau conservării puterii necesită mijloace materiale corespunzătoare. Organizând lupta pentru păstrarea sau cucerirea puterii, alegerile se prezintă ca un moment foarte important în viaţa unei democraţii.

Alegerile stabilesc o legătură vie între cetăţeni şi instituţii prin intermediul partidelor, canalizează conflictele politice şi conferă coerenţă pluralismului politic şi social. Finanţarea activităţii politice trebuie să fie expresia caracterului liber, egal şi sincer al competiţiei politice.

Libertatea alegerilor se poate aprecia atât din punctul de vedere al candidaţilor - costul campaniei trebuie să fie accesibil tuturor candidaţilor, un cost excesiv determinând îndepărtarea lor din campanie -, cât şi din cel al alegătorilor, care trebuie protejaţi de presiunea care s-ar exercita printr-o propagandă partizană, desfăşurată de o formaţiune politică ce dispune de fonduri financiare considerabile.

Competiţia nu este egală decât dacă mijloacele de care dispun competitorii sunt comparabile ca importanţă. Existenţa şi mărimea fondurilor financiare determină punerea în valoare a ideilor şi programelor candidaţilor.

Şi, în sfârşit, competiţia politică este sinceră dacă rezultatul alegerilor este la adăpost de orice bănuială sau suspiciune că ar fi fost obţinut pentru că învingătorul ar fi avut mai mulţi bani decât adversarii săi.

În ultimii ani, problema finanţării partidelor politice în campaniile electorale a căpătat noi dimensiuni ca urmare a creşterii spectaculoase a costurilor activităţilor desfăşurate în timpul campaniilor, costuri ce depăşesc resursele financiare ale partidelor politice şi resursele personale ale candidaţilor.

Lupta implicată de puterea de a desfăşura o campanie politică a contribuit la apariţia mai multor scandaluri în diferite ţări şi la creşterea numărului afacerilor de corupţie în rândul responsabililor politici.

În Italia, "Operaţiunea mâini curate" a necesitat investigaţii profunde pentru anchetarea unor infracţiuni comise prin încălcarea legilor de finanţare politică şi a avut drept rezultat condamnarea la închisoare a sute de politicieni şi oameni de afaceri.

În 1993, în Spania, s-a ridicat imunitatea unui senator local şi a unui parlamentar, acuzaţi de a fi fost implicaţi în "Afacerea FILESA", privitoare la finanţarea ilegală a partidului aflat atunci la putere.

Finanţarea ilegală, cu mai multe milioane de dolari a campaniei electorale din 1994 a fostului cancelar german Helmuth Kohl, a declanşat, în noiembrie 1999, în Germania, cel mai mare scandal politico-financiar de la încheierea celui de-al doilea război mondial. Ancheta parlamentară privind donaţiile ilegale făcute în contul Uniunii Creştin-Democrate este în plină desfăşurare şi datele care ies la lumină sunt şocante pentru întreaga lume.

În Israel, asistăm la primul caz din istoria acestui stat în care şeful statului este supus unei anchete penale într-un scandal de finanţare ilegală. El este suspectat de evaziune fiscală şi corupţie, în urma dezvăluirilor potrivit cărora, în perioada 1983-1984, ar fi primit sume mari de bani, nedeclarate, de la un om de afaceri francez.

Tot în Israel, la sfârşitul lunii ianuarie 2000, s-a deschis o investigaţie privind practicile de finanţare folosite de Partidul Laburist (partid al actualului premier, Ehud Barak) în campania electorală din anul 1999.

Motivele corupţiei diferă de la o ţară la alta: în Italia, slăbiciunea statului care a permis dezvoltarea corupţiei, în Spania, existenţa unei economii mixte în cadrul căreia s-au ţesut iţele subterane de solidaritate şi complicitate, în Franţa, descentralizarea, care a oferit aleşilor locali posibilităţi multiple de a interveni în afacerile publice.

Practic, în toate societăţile lumii, banii reprezintă un mijloc semnificativ prin care se pot obţine atât energie, cât şi resurse.

Caracteristica distinctă a banilor constă în faptul că ei sunt transferabili şi convertibili fără a necesita dezvăluirea surselor, lucru ce constituie în politică un mare avantaj. Banii se pot converti în alte resurse: ei pot cumpăra bunuri şi energie umană, îndemânare şi servicii. Alte resurse, în schimb, pot fi convertite în bani politici prin intermediul avantajelor oferite de funcţia publică în virtutea atribuţiilor sale de control al fluxului de informaţii şi de luare a deciziilor.

Pentru ca mijloacele financiare electorale să nu cadă sub influenţa grupurilor de presiune şi apetitul pentru bani să nu deschidă drumul finanţărilor oculte, este necesar ca statul să intervină, prin elaborarea unor reglementări corespunzătoare, care să vizeze:

· finanţarea guvernamentală şi, respectiv, limitarea cheltuielilor electorale;

· finanţarea neguvernamentală şi limitarea donaţiilor şi contribuţiilor;

· interzicerea anumitor categorii de contribuţii şi donatori;

· interzicerea efectuării unor tipuri de cheltuieli;

· înăsprirea sancţiunilor.

În cele ce urmează, prezentăm o scurtă analiză a finanţării partidelor politice în campania electorală în Franţa, Germania, Italia, Marea Britanie, Olanda, Polonia, Republica Cehă, România, Spania, Suedia şi Canada.

 

 

II. SISTEME DE FINANŢARE ÎN DIFERITE ŢĂRI

 

FRANŢA

 

Conform Constituţiei, Franţa are un sistem semi-prezidenţial. Preşedintele Republicii este ales prin vot popular pentru o perioadă de 7 ani. Parlamentul francez este bicameral: Adunarea Naţională, ai cărei membri sunt aleşi prin vot popular direct pe un termen de 5 ani, şi Senatul, ai cărui membri sunt aleşi de colegiile electorale pe o perioadă de 9 ani, 1/3 din corpul senatorilor fiind reînnoit la fiecare 3 ani.

Reglementare juridică 

În Franţa, cele mai multe legi şi decrete privind finanţarea partidelor politice şi a campaniilor electorale au fost adoptate începând din anul 1988. Legile tind să limiteze şi să egalizeze nivelul cheltuielilor electorale, să reglementeze modalităţile de obţinere de resurse private şi să instaureze un regim de control şi sancţiuni în domeniu. Dintre aceste legi, menţionăm: Codul electoral francez; Legea nr.88-226 din 11 martie 1988 privind transparenţa financiară în viaţa politică; Legea nr.88-227 din 11 martie 1988 privind transparenţa financiară în viaţa politică; Legea nr.90-55 din 15 ianuarie 1990 privind limitarea cheltuielilor electorale şi clarificarea activităţilor de finanţare politică; Legea organică nr.90-383 din 10 mai 1990 privind finanţarea campaniei prezidenţiale şi legislative; Legea nr.93-122 din 29 ianuarie 1993 referitoare la prevenirea corupţiei şi la transparenţa vieţii economice şi a procedurilor publice; Legea nr.95-65 din 19 ianuarie 1995 referitoare la finanţarea vieţii politice.

I. Finanţarea guvernamentală

Finanţarea de către guvern este prevăzută atât pentru alegerile legislative, cât şi pentru cele prezidenţiale. 

I.1 Finanţarea guvernamentală directă

I.1.1 Pentru alegerile legislative

Cheltuielile electorale ale candidaţilor la alegeri fac obiectul unei rambursări forfetare din partea statului egală cu 50% din plafonul cheltuielilor autorizate.

Plafonul cheltuielilor electorale se stabileşte prin adăugarea la o bază fixă a unei sume adiţionale, a cărei valoare depinde de numărul de locuitori din fiecare district electoral.

Plafonul cheltuielilor electorale se actualizează la fiecare 3 ani sau cu ocazia fiecărei alegeri, luându-se în considerare şi indicele costului de viaţă, stabilit de Institutul naţional de statistică şi studii economice.

Rambursarea forfetară nu poate depăşi suma cheltuielilor făcute de candidaţi şi înregistrate în contul de campanie. 

Ea nu se acordă: candidaţilor care au obţinut mai puţin de 5% din voturile exprimate; celor al căror cont de campanie a fost respins; celor care nu s-au conformat obligaţiei legale de a depune declaraţii patrimoniale.

I.1.2 Pentru alegerile prezidenţiale

Candidaţilor pentru alegerile prezidenţiale li se rambursează o sumă care poate ajunge la 20% din plafonul cheltuielilor electorale stabilit de lege. Pentru candidaţii care la primul tur de scrutin au obţinut cel puţin 5% din voturi, suma rambursată se va ridica la 25% din limita admisă. Celor 2 candidaţi prezenţi în turul doi li se rambursează 1/4 din plafonul autorizat.

Suma rambursată nu poate depăşi nivelul cheltuielilor efectuate de candidat în campania electorală şi evidenţiate corespunzător în contul de campanie.

Legea organică nr.95-62 din 19 ianuarie 1995 referitoare la finanţarea vieţii politice a modificat unele prevederi ale legilor anterioare din domeniu. Astfel, pe de-o parte, s-a redus suma-avans acordată candidaţilor prezidenţiali (1 milion de franci), iar pe de altă parte s-a fixat valoarea rambursării forfetare acordate acestora de către stat (7,2 milioane de franci pentru candidaţii care nu au obţinut 5% din voturile exprimate în primul tur de scrutin; 32,4 milioane de franci pentru candidaţii care au obţinut mai mult de 5% din sufragii în primul tur, fără a fi însă prezenţi în al doilea tur; 43,2 milioane de franci pentru candidaţii din al doilea tur de scrutin).

Rambursarea forfetară este determinată şi efectuată de ministrul de interne, după deducerea avansului acordat candidaţilor prezidenţiali.

I.2 Finanţarea guvernamentală indirectă

Constă în subvenţionarea de către stat a anumitor cheltuieli de campanie.

· Candidaţilor care au obţinut cel puţin 5% din voturile exprimate, li se rambursează cheltuielile legate de costul hârtiei, al tipăririi buletinelor de vot, a fişelor şi circularelor, precum şi cheltuielile legate de expedierea lor în teritoriu. (Pentru decont se înfiinţează - în circumscripţiile electorale cu peste 2500 de locuitori - comisii însărcinate cu asigurarea trimiterii şi distribuirii de materiale de propagandă electorală, statul fiind cel care suportă cheltuielile pentru operaţiunile efectuate de acestea, precum şi pe cele legate de funcţionarea lor).

· Pentru realizarea emisiunilor de propagandă la posturile de radio şi televiziune, candidaţilor li se pun la dispoziţie, gratuit, timpi de antenă.

· Candidaţii beneficiază, în mod gratuit şi egal, de locuri special amenajate destinate afişajului de materiale publicitare electorale. Este interzisă orice formă de reclamă plătită, sub forma panourilor, posterelor, a publicităţii prin presă sau prin orice alt mijloc audiovizual.

· Persoanelor care contribuie cu donaţii private la fondurile de campanie, li se acordă unele facilităţi fiscale. Acestea au dreptul la o reducere a impozitului pe venitul global, rata de reducere a impozitului fiind de 40% din valoarea donaţiei şi situându-se în limita a 5% din venitul impozabil.

· Se mai rambursează şi unele cheltuieli incidentale justificate, care nu sunt incluse în cheltuielile de campanie (transport aerian, maritim sau alte mijloace).

II. Finanţarea neguvernamentală

Reglementarea finanţării neguvernamentale a campaniei electorale urmăreşte atât facilitarea şi democratizarea finanţării private, cât şi asigurarea controlului şi transparenţei formării resurselor financiare.

· Donatori. Pentru a împiedica apariţia unor eventuale influenţe nedorite sau a unor presiuni exercitate din interiorul sau din exteriorul ţării asupra candidaţilor aleşi, Codul electoral, în art. L 52-8, prevede următoarele:

"Persoanele juridice, cu excepţia partidelor sau a grupurilor politice, nu pot participa la finanţarea campaniei electorale a unui candidat nici cu donaţii, indiferent de forma lor, nici prin furnizarea de bunuri, servicii sau alte avantaje directe sau indirecte sau prin practicarea de preţuri mai mici decât cele practicate în mod obişnuit…"

De asemenea, nici un candidat nu poate primi, direct sau indirect, contribuţii sau ajutoare materiale din partea unui stat străin sau a unei persoane juridice străine.

· Forma donaţiilor: donaţii în bani, avantaje în natură, aportul formaţiunilor politice.

Donaţiile în bani. Donaţiile făcute de o persoană fizică, corespunzător identificată, pentru finanţarea campaniei electorale a unuia sau mai multor candidaţi, în cadrul aceloraşi alegeri, nu pot depăşi 30.000 franci, iar pentru un partid 50.000 franci.

Suma globală a donaţiilor în bani poate reprezenta 20% din cheltuielile autorizate, dacă acestea sunt egale sau mai mari de 100.000 franci.

Donaţiile mai mari de 1000 de franci trebuie făcute numai prin cec.

Donaţiile mai mici de 1000 de franci (făcute cu prilejul unei colecte) trebuie evidenţiate corespunzător în documentele contabile (ele trebuie să figureze în lista anexă a donatorilor persoane fizice, cu menţionarea datei la care a avut loc colecta, a numărului de participanţi, ca şi a altor informaţii care să ateste plauzibilitatea donaţiilor).

Avantajele în natură (procurarea de materiale de propagandă, de rechizite, de săli etc.), sunt asimilate donaţiilor şi plafonate cu acest titlu; ele nu fac însă obiectul deducerii fiscale.

Pentru a putea fi înscris în contul de campanie, avantajul în natură trebuie să îndeplinească 3 condiţii: să fie un avantaj efectiv pentru candidat; să poată fi individualizat şi evaluat; să fie făcut în beneficiul direct al candidatului.

Un avantaj în natură obţinut în mod ilegal atrage respingerea contului de campanie şi ineligibilitatea candidatului.

Aportul formaţiunilor politice poate avea două forme: a) suportarea de către partid a costurilor electorale şi b) remiterea de fonduri candidaţilor.

Remiterea de fonduri este dublu avantajoasă: pe de o parte fondurile transferate de partide şi formaţiuni politice pentru susţinerea campaniei electorale a unui candidat sau a unor candidaţi, nu sunt plafonate, iar pe de altă parte, partidele se bucură de dreptul constituţional al libertăţii de acţiune şi sunt puse la adăpost de orice eventuală investigaţie din partea Comisiei naţionale pentru conturile de campanie şi de finanţare politică.

III. Controlul activităţii de finanţare

Controlul se bazează pe 3 elemente: recurgerea la serviciile unui agent financiar; evidenţa contabilă a campaniei electorale; verificarea efectuată de Comisia naţională pentru conturile de campanie şi de finanţare politică.

Articolul L 52-4 din Codul electoral francez prevede că "…un candidat nu poate primi fonduri pentru finanţarea campaniei sale decât prin intermediul unui mandatar desemnat special de el, care poate fi o asociaţie de finanţare electorală sau o persoană fizică numită mandatar financiar. Din momentul numirii agentului financiar, candidatul nu îşi poate regla cheltuielile ocazionate de campania sa electorală decât prin intermediul acestuia …"

Agentul financiar este obligat să deschidă un cont bancar unic în care să înregistreze toate operaţiunile financiare din campanie (colectare de fonduri, donaţii, cheltuieli). Contul agentului financiar, precum şi documentele justificative corespunzătoare fac parte integrantă din contul de campanie al candidatului.

Fiecare candidat este obligat să aibă un cont de campanie în care să fie înregistrate, după origine, ansamblul sumelor primite şi, după natură, ansamblul cheltuielilor angajate sau efectuate în cursul campaniei electorale, de el şi pentru el.

Contul de campanie al candidaţilor care participă la alegeri, altele decât cele prezidenţiale, trebui depus în termen de 2 luni de la alegeri, la prefectură - care le trimite, la rândul ei, Comisiei naţionale pentru conturile de campanie şi de finanţare politică.

Comisia este o autoritate administrativă având ca obiect de activitate controlul conturilor de campanie. Ea poate aproba, respinge sau modifica conturile de campanie, pronunţându-se în termen de 6 luni de la depunerea lor. Dacă în acest termen Comisia nu semnalează existenţa unor nereguli, conturile sunt considerate aprobate. 

Contul de campanie trebuie să fie echilibrat sau excedentar, în nici un caz deficitar.

Rambursarea totală sau parţială a cheltuielilor înregistrate în contul de campanie nu este posibilă decât după aprobarea contului de Comisia naţională pentru conturile de campanie şi finanţare politică.

În cazul alegerilor prezidenţiale, contul de campanie al candidaţilor se depune în termen de 2 luni de la încheierea alegerilor, la Consiliul Constituţional.

În termen de o lună de la depunerea contului de campanie, Consiliul Constituţional poate decide asupra aprobării, respingerii sau modificării acestor conturi.

După expirarea acestui termen, conturile de campanie se publică în Jurnalul Oficial.

 

IV. Sancţiuni

Pentru cazurile de încălcare a dispoziţiilor legale privind finanţarea campaniei electorale, legea prevede trei categorii de sancţiuni: pecuniare, electorale şi penale.

Sancţiuni pecuniare

- Respingerea contului de campanie de către Comisia naţională pentru conturile de campanie şi de finanţare politică determină nerambursarea cheltuielilor electorale pe care candidatul pretinde că le-a făcut.

- Dacă, printr-o hotărâre definitivă, s-a constatat depăşirea plafonului de cheltuieli electorale, Comisia fixează o sumă egală cu valoarea de depăşire a plafonului, ce urmează a fi vărsată de candidat la trezoreria statului.

Sancţiuni electorale

Legea instituie o ineligibilitate specifică cu durata de un an, aplicabilă candidaţilor la alegerile legislative, în cazul în care:

· nu s-a depus contul de campanie;

· s-a respins contul de campanie.

· contul de campanie nu a fost prezentat de un membru al Ordinului experţilor-contabili şi al contabililor agreaţi;

· contul de campanie nu a fost însoţit de documente justificative;

· nu s-au înregistrat în cont toate operaţiunile financiare;

· nu s-au respectat regulile referitoare la regimul donaţiilor;

· s-a prezentat un cont cu cheltuieli mai mari decât sursele evidenţiate.

Sancţiunea ineligibilităţii nu se aplică candidaţilor la alegerile prezidenţiale.

Sancţiuni penale

Este condamnat la plata unei amenzi de 25000 de franci şi la închisoare de la 6 luni la 1 an sau numai la una din aceste pedepse orice candidat care:

· a colectat fonduri fără a recurge la serviciile unui agent financiar;

· nu a respectat prevederile legale referitoare la regimul donaţiilor;

· a depăşit plafonul cheltuielilor electorale;

· nu a respectat condiţiile legale privind stabilirea contului de campanie;

· a prezentat în contul de campanie, cu bună ştiinţă, valori diminuate;

· a beneficiat, la cerere sau prin acord expres, de: tipărirea şi folosirea circularelor, manifestelor, afişelor şi buletinelor de vot, în afara condiţiilor legale; afişaj, publicitate comercială, prin încălcarea prevederilor Codului electoral.

Aceleaşi pedepse se aplică şi donatorilor care au încălcat regulile privind regimul donaţiilor sau persoanelor care au efectuat cheltuieli electorale pentru un candidat fără ca acest lucru să i se fi cerut sau fără acordul expres al candidatului.

 

 

GERMANIA

 

Parlamentul german este compus din: Adunarea Federală (Bundestag) şi Consiliul Federal (Bundesrat). Alegerile au loc o dată la 4 ani, numai membrii Bundestagului fiind aleşi prin vot direct. Bundesratul este alcătuit din reprezentanţi ai guvernelor de landuri.

O caracteristică esenţială a sistemului parlamentar german o constituie combinarea sistemului reprezentării proporţionale cu unele principii ale sistemului majorităţii relative. Astfel, alegătorii dispun de două voturi: unul pentru alegerea candidatului de circumscripţie şi unul pentru listele de candidaţi prezentate de partidele politice.

Jumătate din membrii Bundestagului sunt candidaţi aleşi direct în cadrul circumscripţiilor. Cealaltă jumătate este formată din candidaţii care au primit mandate pe baza rezultatelor obţinute de listele de candidaţi ale partidelor. Al doilea vot de care dispun alegătorii este cel mai important vot, întrucât el determină nu numai distribuirea de mandate, ci şi ierarhizarea partidelor. 

Compoziţia Parlamentului reflectă aproape identic procentele obţinute de partide din totalul celui de-al doilea vot. Dacă un partid câştigă mai multe mandate de circumscripţie decât i-ar permite procentul obţinut la votul al doilea, el poate păstra mandatele suplimentare, crescând corespunzător numărul parlamentarilor. Conform legii, Bundestagul ar trebui să aibă 656 membri. La alegerile din 1994 de exemplu, Uniunea Creştin-Democrată a obţinut 12 mandate suplimentare, iar Partidul Social Democrat, 4; în consecinţă, Bundestagul a avut cel mai mare număr de parlamentari pe care i-a avut vreodată: 672.

  

Reglementare juridică

· Legea electorală federală, republicată la 23 iulie 1993 şi modificată prin Legea din 15 noiembrie 1996;

· Legea partidelor politice din 24 iulie 1967, modificată prin Legea din 31 ianuarie 1994.

 

 Finanţarea guvernamentală

Beneficiază de finanţare publică partidele aflate în campanie electorală şi care au obţinut 0,5% din voturi la precedentele alegeri federale sau 1% din voturile exprimate la alegerile la nivel de land.

În cazul în care un partid nu participă cu o listă de candidaţi într-o circumscripţie, el beneficiază de o finanţare parţială dacă a obţinut 10% din voturile exprimate în respectiva circumscripţie. Acest prag s-a stabilit în mod deliberat aşa mic, avându-se în vedere încurajarea partidelor mai mici. 

Legea nu conţine prevederi speciale referitoare la finanţarea candidaţilor.

I.1. Finanţarea guvernamentală directă

În conformitate cu Constituţia, statul alocă partidelor politice fonduri pentru finanţarea activităţilor lor generale. Criteriile pentru acordarea de fonduri publice sunt următoarele:

· rezultatele obţinute la precedentele alegeri federale şi de land;

· suma totală a cotizaţiilor;

· suma totală a donaţiilor.

Astfel:

· anual, partidele vor primi 1 marcă pentru fiecare vot primit şi 0,50 mărci pentru fiecare marcă primită din alte surse (cotizaţii sau donaţii. În acest caz, sunt luate în consideraţie numai donaţiile de până la 6.000 mărci/persoană);

· partidele care au obţinut mai mult de 5 milioane de voturi, vor primi pentru primele 5 milioane de voturi 1,30 mărci/vot; pentru voturile care depăşesc cifra de 5 milioane, partidul va primi 1 marcă/vot.

În Legea partidelor politice se prevăd cele două limite (relativă şi absolută) ale finanţării guvernamentale directe:

· subvenţia directă nu poate depăşi venitul anual al partidului (limita relativă);

· subvenţionarea guvernamentală directă pentru toate partidele nu poate depăşi un total de 230 milioane de mărci pe an. Este limita absolută, care nu poate fi modificată decât prin lege.

· partidele pot primi în avans anumite sume, care nu trebuie să depăşească 25% din suma alocată partidului respectiv în anul precedent. Sumele date în avans se deduc din suma alocată partidului sau se returnează dacă partidul nu reuşeşte să îndeplinească condiţiile cerute de lege pentru acordarea subvenţiei.

· Legea electorală germană nu prevede limite pentru cheltuielile efectuate în timpul campaniei electorale.

 

I.2 Finanţarea guvernamentală indirectă

· Alocarea gratuită de timpi de antenă la posturile publice de radio şi televiziune. Numărul şi durata timpilor se determină în funcţie de rezultatele obţinute de partide la alegerile precedente. Însă, partidele îşi pot asigura publicitate şi contra cost, la posturile private de radio şi televiziune. 

În ambele situaţii, posturile de radio şi televiziune au obligaţia de a asigura exprimarea pluralităţii de opinii într-o manieră echilibrată, oferind fiecărui partid şansa de a-şi prezenta propriile puncte de vedere.

· Un ajutor financiar substanţial acordat fundaţiilor partidelor politice. Aceste fundaţii conduc institute de cercetare, stipendiază activitatea savanţilor şi organizează seminarii şi cursuri de educaţie civică. Fundaţiile primesc sume de la bugetul de stat, valoarea acestora fiind oarecum proporţională cu reprezentarea în Dieta Federală a partidelor la care sunt afiliate.

· Contribuţiile parlamentarilor. Conform unor analişti, guvernul subvenţionează indirect partidele, prin intermediul membrilor parlamentului, care contribuie la bugetul partidelor lor cu un procent din salariu. În cazul partidelor politice importante, aşa-zisul impozit de partid se ridică cam la 10% din salariu.

· Ajutorul acordat organizaţiilor de tineret ale partidelor politice.

· Punerea la dispoziţie, în mod gratuit, de panouri pentru afişele publicitare.

· Acordarea de facilităţi fiscale persoanelor fizice care fac donaţii politice. Astfel valoarea donaţiilor de până la 3000 de mărci/persoană pe an (6000 mărci/cuplu) se scade din venitul impozabil al respectivei persoane, ceea ce în mod automat determină şi diminuarea impozitului. Persoanele fizice donatoare pot opta pentru metoda creditului fiscal, care constă în reducerea impozitului pentru donaţiile de maximum 1500 mărci/persoană (3000 mărci/cuplu). 

Corporaţiile nu beneficiază de reduceri fiscale pentru donaţiile politice pe care le fac.

 

I. Finanţarea neguvernamentală

Cu respectarea condiţiilor prevăzute de lege, partidele politice şi candidaţii individuali au dreptul să accepte donaţii atât de la persoane particulare, cât şi de la corporaţii şi societăţi comerciale.

· Sunt permise donaţiile făcute de:

· persoane particulare (care pot face donaţii oricând şi de orice valoare);

· corporaţii, companii (în Germania au fost luate măsuri pentru descurajarea contribuţiilor făcute de acestea. Astfel, pentru donaţiile făcute de companii, nu se acordă facilităţi fiscale. Mai mult decât atât, organizaţiile profesionale şi asociaţiile comerciale cunoscute ca fiind "curea de transmisie a fondurilor" între corporaţii şi partide politice, sunt supuse unor restricţii speciale; ele nu pot dona mai mult de 10% din buget şi trebuie să plătească un impozit de 50% din valoarea donaţiilor politice pe care le fac);

· donaţiile făcute direct de partide politice străine, de cetăţeni germani cu reşedinţa în străinătate sau de întreprinderi comerciale din străinătate cu mai mult de 50% din acţiuni aparţinând unor cetăţeni germani; 

· donaţiile făcute partidelor minorităţilor naţionale, transferate din ţări vecine Germaniei unde trăiesc grupurile etnice respective;

· donaţiile de până la 1000 de mărci făcute de persoane străine;

Ultimele trei cazuri constituie excepţii de la regula interzicerii acceptării de donaţii străine.

· Sunt ilegale următoarele tipuri de donaţii:

· cele făcute de fundaţii politice, grupuri şi comitete parlamentare;

· cele făcute de asociaţii de persoane sau organizaţii nonguvernamentale care, conform statutelor sau regulamentelor de organizare şi funcţionare, au în mod exclusiv scopuri non-profit, caritabile sau religioase;

· donaţiile individuale anonime care depăşesc 1000 mărci;

· donaţiile care în mod clar sunt făcute pentru obţinerea unor avantaje economice sau politice.

Contribuţiile ilegale, atât străine cât şi naţionale, trebuie trimise imediat preşedintelui Bundestagului, care, anual, dispune transferul lor către instituţii caritabile, religioase sau de cercetare ştiinţifică. 

· Donaţiile care depăşesc 20.000 mărci anual trebuie declarate în bilanţul contabil, cu toate datele de identificare ale donatorilor.

Donaţiile mai mari de 1000 mărci făcute membrilor Bundestagului trebuie raportate preşedintelui acestei Camere.

I. Controlul activităţii de finanţare

Partidele politice sunt obligate să prezinte anual rapoarte financiare preşedintelui Bundestagului, care dispune publicarea lor sub forma unui document legislativ.

Bilanţul contabil al fiecărui partid politic trebuie verificat şi certificat de un expert contabil autorizat. Certificatul de control financiar se anexează raportului anual financiar, înainte ca acesta să fie predat şi publicat.

Rapoartele anuale furnizează informaţii privind veniturile, cheltuielile, activul, debitele şi valoarea patrimonială netă a partidului, la nivel federal, de land şi de district. Acurateţea raportului financiar este garantată de expertul contabil autorizat, care are acces la toate documentele şi informaţiile ce îi sunt necesare.

În anul care urmează alegerilor, cheltuielile electorale trebuie evidenţiate într-un capitol separat.

 

IV. Sancţiuni

În Germania, sancţionarea încălcării prevederilor legale privind finanţarea partidelor nu reprezintă un capitol important.

Primirea de donaţii ilegale şi neexpedierea lor imediată preşedintelui Bundestagului, folosirea necorespunzătoare a fondurilor sau nedeclararea fondurilor se sancţionează cu amendă, al cărei cuantum este dublul valorii sumei în cauză.

Nu există un organism public specializat care să vegheze la punerea în practică a reglementărilor de finanţare publică. În prezent, în afara comisiilor electorale şi a tribunalelor, aplicarea legii electorale intră în competenţa preşedintelui Bundestagului.

Recent a intrat în vigoare o reglementare conform căreia săvârşirea infracţiunii de mituire a unui parlamentar în scopul influenţării votului său în cadrul organismului legiuitor se pedepseşte cu închisoare de cel puţin 6 luni şi pierderea drepturilor civile. Pedeapsa se aplică atât donatorului cât şi primitorului.

  

ITALIA

 

Parlamentul bicameral al Republicii Italia este ales pe o perioadă de 5 ani, prin vot universal şi direct. Camera Deputaţilor are 630 membri, iar Senatul 315.

Reglementare juridică

· Legea nr.515/1993 privind disciplina campaniilor electorale pentru alegerile în Camera Deputaţilor şi în Senat. Ea reglementează stabilitatea şi eficienţa guvernamentală, integritatea procesului electoral prin acordarea de şanse egale în folosirea mijloacelor media, controlul şi reducerea costurilor mari ale campaniei politice şi mai ales a costurilor de publicitate;

· Legea nr.195/1974 privind contribuţia statului la finanţarea partidelor politice;

· Legea nr.659/1981;

· Legea nr.441/1982 cuprinde dispoziţii privind publicarea situaţiei patrimoniale a candidaţilor aleşi.

I. Finanţarea guvernamentală

I.1 Finanţarea guvernamentală directă

În Italia, contribuţia statului la cheltuielile generate de desfăşurarea campaniei electorale se prezintă sub forma unui fond electoral care se împarte în mod egal celor două Camere ale Parlamentului.

Fiecare dintre cele două Camere asigură, după criterii proprii, rambursarea cheltuielilor electorale către partidele politice, listele sau grupurile de candidaţi şi alte formaţiuni politice.

Astfel, la Senat, cheltuielile de campanie se rambursează pe baza unui criteriu regional proporţional cu numărul de locuitori din fiecare regiune electorală. În cadrul unei regiuni, suma este împărţită candidaţilor sau grupurilor politice în funcţie de numărul voturilor primite. 

Beneficiază de aceste fonduri:

· grupurile de candidaţi care au cel puţin un candidat ales sau care au obţinut minimum 5% din numărul voturilor valabil exprimate în regiunea lor electorală;

· candidaţii care, fără a fi membri ai unei grupări politice, au fost aleşi sau au obţinut cel puţin 15% din totalul voturilor valabil exprimate în regiunea lor electorală.

La Camera Deputaţilor, rambursarea se face în funcţie de voturile obţinute, partidelor care au obţinut mai mult de 4% din voturile valabil exprimate şi partidelor care au cel puţin un candidat ales şi care au obţinut, la nivel naţional, minimum 3% din voturi.

O reglementare specială priveşte rambursarea cheltuielilor electorale partidelor şi formaţiunilor politice care au prezentat liste de candidaţi sau candidaturi exclusiv în regiunile cu statut special ale minorităţilor lingvistice; pentru fiecare candidat ales se rambursează o sumă egală cu suma medie rambursată parlamentarilor partidelor şi formaţiunilor politice care nu au prezentat liste proprii exclusiv în acele regiuni.

În ceea ce priveşte limitele cheltuielilor electorale, Legea nr.515/1993 prevede următoarele:

Pentru candidaţi: cheltuielile acestora nu trebuie să depăşească totalul rezultat prin adăugarea la o bază fixă (80 milioane de lire) a unei sume obţinute prin înmulţirea sumei de 100 lire cu numărul de cetăţeni având reşedinţa în districtele electorale uninominale sau în cazul districtelor electorale în care atribuirea de mandate se face pe baza sistemului proporţional, prin înmulţirea sumei de 10 lire cu numărul locuitorilor din respectivele districte.

Pentru partide: cheltuielile efectuate de orice partid sau formaţiune politică nu trebuie să depăşească totalul care rezultă prin înmulţirea sumei de 200 lire cu numărul total al locuitorilor din districtele în care ele au candidaţi pentru Senat sau Cameră.

În conformitate cu legea, constituie cheltuieli electorale: cheltuielile pentru închirierea localurilor electorale, pentru călătoriile efectuate în timpul campaniei, cheltuielile telefonice şi poştale şi alte cheltuieli asimilate acestora; cheltuielile prilejuite de producerea, achiziţionarea, închirierea, distribuirea şi difuzarea de materiale şi mijloace de propagandă; cele legate de organizarea, în locuri publice, de manifestări de propagandă cu caracter social, cultural sau sportiv; cheltuielile făcute pentru ansamblul operaţiunilor de prezentare de liste electorale; obligaţiile băneşti asumate în vederea realizării propagandei electorale; plata personalului folosit pentru prestarea de servicii inerente campaniei electorale.

I.2 Finanţarea guvernamentală indirectă

· Una dintre cele mai importante inovaţii ale Legii electorale din 1993 este cea referitoare la dreptul partidelor, al listelor de candidaţi şi al organizaţiilor politice de a avea acces, în condiţii de egalitate, la timpi de antenă puşi la dispoziţie de reţelele de radio şi televiziune, publice şi private.

Astfel, reţeaua publică radio-tv alocă, în mod gratuit, un anumit număr de timpi de antenă, în conformitate cu reglementările elaborate de un comitet parlamentar special.

Mai mult, pentru asigurarea unui acces egal tuturor competitorilor, conducătorii reţelelor radio-tv, publice şi private, naţionale şi locale, ca şi directorii de ziare şi periodice, trebuie să-şi anunţe public intenţia de a emite sau publica emisiuni sau materiale de propagandă electorală, cu 30 de zile înaintea datei alegerilor.

· Pentru tipărirea materialelor electorale, se acordă o reducere a taxei pe valoarea adăugată.

· O reducere a taxei poştale se aplică în cazul trimiterilor de materiale în teritorii (cu îndeplinirea însă a unor condiţii: numărul plicurilor trimise să nu depăşească numărul alegătorilor din districtul respectiv; reducerea se acordă numai în perioada de 30 de zile de dinaintea alegerilor, iar greutatea plicurilor/materialelor să nu depăşească 70 de grame).

· Nu se acordă scutiri de taxe sau credite pentru cei care contribuie la fondurile financiare de campanie ale partidelor politice sau ale candidaţilor.

I. Finanţarea neguvernamentală

· Finanţarea privată sub orice formă, inclusiv prin punerea la dispoziţie de servicii, este permisă:

- persoanelor fizice şi juridice naţionale. Orice donaţie sau contribuţie care depăşeşte suma de 10 milioane de lire pe an se comunică, împreună cu numele donatorului şi cu documentele justificative, preşedintelui Camerei de care aparţine candidatul (nivelul donaţiei este reevaluat periodic de către ministrul de interne, pe baza indicelui ISTAT al preţurilor);

- persoanelor fizice şi juridice străine, organizaţiilor străine. Pentru contribuţiile acestora nu se prevăd restricţii speciale; singura cerinţă legală este cea a declarării lor de către beneficiarul donaţiei;

· Suma admisă de lege drept maximum de contribuţie la fondurile de campanie ale unui candidat este de 20 milioane de lire. Legea nu prevede însă nici o limitare pentru contribuţiile făcute în beneficiul partidelor.

· Finanţarea privată este interzisă:

- organelor administraţiei publice, organizaţiilor guvernamentale şi societăţilor la care statul deţine cel puţin 20% din capital;

- secretarilor politici şi oricăror altor persoane din conducerea partidelor politice, care au responsabilităţi administrative sau politice în cadrul unor organizaţii naţionale sau locale.

III. Controlul activităţii de finanţare

· Fondurile pentru finanţarea campaniei electorale sunt colectate şi gestionate exclusiv prin intermediul unui agent oficial financiar (mandatar electoral) desemnat în acest scop de candidaţi sau de partide. Un candidat nu poate avea decât un singur mandatar electoral, iar un mandatar nu poate fi angajat de mai mulţi candidaţi.

Mandatarul electoral deschide un cont curent bancar unic în care se înregistrează toate contribuţiile şi donaţiile primite, precum şi toate cheltuielile electorale efectuate. La deschiderea contului se specifică numele candidatului în interesul căruia acţionează mandatarul.

· La încheierea alegerilor, candidatul individual, fie că este ales sau nu, ca responsabil unic pentru cheltuielile electorale efectuate, trebuie să semneze şi să trimită Colegiului Regional de Garanţie Electorală (organ însărcinat cu verificarea documentelor transmise de candidaţi şi cu stabilirea sancţiunilor prevăzute de lege şi care funcţionează pe lângă Curtea de Apel sau pe lângă Tribunalul teritorial) următoarele documente:

- o declaraţie privind cheltuielile efectuate şi obligaţiile asumate pentru propaganda electorală;

- un document privind contribuţiile primite, indiferent de formă, inclusiv a contribuţiilor sub forma punerii la dispoziţie de servicii cu o valoare mai mare de 10 milioane de lire;

- o dare de seamă, contrasemnată de mandatarul electoral, prin care certifică veridicitatea datelor referitoare la finanţarea campaniei şi a cheltuielilor electorale efectuate (cu datele de identificare ale persoanelor care au contribuit cu bani sau servicii valorând mai mult de 10 milioane de lire, precum şi cu menţionarea tuturor contribuţiilor indiferent de valoare, provenind de la diverşi subiecţi);

- extrasele contului bancar sau poştal folosit.

Documentaţia trebuie depusă de candidaţii aleşi în termen de 15 zile de la validarea alegerii.

Obligaţia prevăzută de lege pentru editorii de periodice, precum şi pentru titularii licenţelor de emisie radio-tv, de a comunica Colegiului Regional de Garanţie Electorală, în termen de 30 de zile de la alegeri, date privind serviciile de propagandă electorală efectuate, numele celor care au participat, spaţiile acordate cu titlu gratuit sau cu tarife reduse, numele subiecţilor care au efectuat plăţile respective, permite Colegiului realizarea unui control încrucişat al activităţii financiare în campania electorală.

Dacă în termen de 180 de zile Colegiul Regional de Garanţie Electorală nu semnalează candidatului existenţa vreunei nereguli, raportul financiar se consideră aprobat.

· În termen de 45 de zile de la încheierea alegerilor, partidele politice trebuie să prezinte un raport-bilanţ al surselor de finanţare şi al cheltuielilor electorale, preşedinţilor Camerelor Parlamentului. Aceştia trimit rapoartele, în vederea verificării, la Curtea de Conturi.

Controlul se realizează în termen de 6 luni de la primirea rapoartelor la Curtea de Conturi (pentru motive întemeiate, Curtea poate prelungi acest termen cu încă cel mult 3 luni). Rezultatul verificării se prezintă direct de către Curtea de Conturi, preşedinţilor celor două Camere.

Obligaţia legală de întocmire a raportului financiar reprezintă atât o condiţie pentru rambursarea cheltuielilor electorale, cât şi o pârghie de control a statului în ce priveşte originea şi gestionarea fondurilor electorale.

Pentru asigurarea transparenţei activităţii financiare electorale, Legea nr.441/1982 referitoare la prezentarea publică a situaţiei patrimoniale a candidaţilor aleşi, precum şi a unor oficiali numiţi, prevede obligativitatea depunerii, în următoarele luni de după alegeri, de către parlamentari, membrii guvernului şi ai consiliilor regionale, a unei declaraţii privind bunurile imobiliare din patrimoniul lor, eventualele funcţii manageriale sau administrative pe care le-ar putea deţine în cadrul unei societăţi, precum şi a celei mai recente copii după declaraţia de venit.

Informaţiile cuprinse în aceste declaraţii sunt puse la dispoziţia alegătorilor.

IV. Sancţiuni

· Pentru încălcarea, de către candidaţi, a dispoziţiilor legale de finanţare, Legea nr.515/1993 prevede exclusiv amenzi administrative:

· de la 10 la 100 milioane lire pentru: acceptarea de contribuţii care depăşesc suma legală de 20 milioane lire; declararea de date false în raportul financiar; nedeclararea contribuţiilor mai mari de 10 milioane lire;

· de la 50 la 200 milioane lire pentru: nedepunerea de către candidaţi a raportului financiar; nedepunerea de către un candidat ales, în termen de 15 zile, a raportului financiar. În acest ultim caz, se prevede şi sancţiunea decăderii din funcţia publică în care a fost ales.

Aplicarea acestor sancţiuni intră în competenţa Colegiului Regional de Garanţie Electorală.

· Sancţiunile prevăzute pentru nerespectarea dispoziţiilor legale de către partide se aplică de Colegiul Curţii de Conturi. Astfel:

· nedeclararea de către partidele politice a surselor de finanţare se pedepseşte cu amendă de la 10 la 100 milioane lire;

· neprezentarea de către partide a raportului financiar se sancţionează diferit, după cum subiectul în cauză are sau nu dreptul la finanţare publică:

· pentru subiecţii care au acest drept, se suspendă rambursarea cheltuielilor electorale până la realizarea verificării financiare legale;

· pentru partidele care nu au acest drept, sancţiunea este amenda de la 10 milioane lire până la 1 miliard;

· nerespectarea limitelor legale ale cheltuielilor electorale se sancţionează cu o amendă care nu poate fi mai mică decât jumătatea sumei excedentare şi mai mare decât triplul ei.

· Întrucât art.4 din Legea nr.659/1981, precum şi art.7 din Legea nr.195/1974 nu au fost abrogate, sancţiunile prevăzute în aceste articole au rămas în vigoare. Astfel, conform art.4 din Legea nr.659/1981, nerespectarea obligaţiei de prezentare a raportului financiar, includerea de date şi informaţii false, precum şi nerespectarea regimului donaţiilor atrag aplicarea unei amenzi care poate avea de la 2 la 6 ori valoarea sumei contestate şi, în plus, decăderea temporară din funcţiile publice.

· Art.7 din Legea nr.195/1974 prevede că organele administraţiei publice, organismele guvernamentale sau companiile de stat care au încălcat dispoziţiile legii privind finanţarea partidelor politice în campania electorală, se sancţionează cu pedeapsa închisorii de la 6 luni la 4 ani şi cu o amendă valorând triplul donaţiei. Pedepsele se aplică atât donatorului, cât şi beneficiarului.

În prezent, în Parlamentul italian au loc dezbateri aprige având ca temă reglementarea finanţării campaniei electorale şi găsirea de soluţii viabile şi durabile problemei acute a fenomenului de corupţie în viaţa politică.

 

 

MAREA BRITANIE

 

Parlamentul Marii Britanii este compus din Camera Lorzilor (numărul membrilor ei nu este limitat: în 1992, Camera Lorzilor avea aproximativ 1212 membri) şi Camera Comunelor (alcătuită din 659 parlamentari, aleşi prin vot universal). Alegerile au loc o dată la 5 ani.

Reglementare juridică

· Actul electoral din 8 februarie 1983.

I. Finanţarea guvernamentală

I.1 Finanţarea guvernamentală directă

Finanţarea publică a partidelor politice este restrânsă la sume relativ mici, puse exclusiv la dispoziţia partidelor de opoziţie, în scopul de a contrabalansa puterea partidului de guvernământ şi pentru ca reprezentanţii lor în Parlament să-şi poată îndeplini sarcinile parlamentare. 

Această subvenţie se acordă partidelor care au cel puţin doi membri aleşi în Parlament sau un membru ales şi un minimum de 150.000 voturi obţinute. Suma alocată este de 3.442,50 lire pentru fiecare mandat şi 6,89 lire pentru fiecare grup de 200 de voturi favorabile.

Fondurile financiare ale partidelor provin în cea mai mare parte din contribuţiile făcute de suporterii lor. Colectarea de fonduri este o componentă esenţială a activităţii tuturor partidelor politice, banii astfel adunaţi reprezentând singura sursă de finanţare a campaniei electorale.

Cheltuielile electorale ale candidaţilor sunt limitate prin lege. 

Nu există nici o limită prevăzută pentru cheltuielile efectuate de partide în campania electorală. Partidele politice nu au dreptul de a aloca fonduri sau de a face propagandă electorală în favoarea candidaţilor individuali.

În prezent, suma maximă ce poate fi cheltuită de un candidat aflat în campanie este: 

· 4.965 lire + 4,2 pence pentru fiecare alegător din circumscripţiile rurale;

· 4.965 lire+ 5,6 pence pentru fiecare alegător din circumscripţiile urbane.

Limitele maxime ale cheltuielilor electorale ale unui candidat sunt fixate periodic de Parlament, în funcţie de mărimea circumscripţiei şi de tipul alegerii. Limitele nu sunt aplicabile partidelor naţionale aflate în campanie electorală.

Pentru prevenirea abuzurilor în campania electorală (de exemplu, prezentarea de candidaţi fără nici o şansă, doar în scopul obţinerii de timpi de antenă în mod gratuit), în Marea Britanie s-a instituit sistemul depozitului financiar. 

Pentru a putea participa la alegeri, un candidat trebuie să-şi constituie un depozit de 500 de lire, care se returnează în condiţiile în care candidatul obţine cel puţin 5% din voturi.

Problema finanţării publice a partidelor este o problemă controversată datorită diferenţelor de opinii existente la nivelul celor mai importante partide politice din Marea Britanie: Partidul Laburist şi Partidul Conservator.

Conservatorii se opun finanţării publice arătând că: 

· finanţarea electorală contravine noţiunii fundamentale de organizaţie politică, care trebuie să aibă la bază activitatea voluntară a membrilor ei;

· constituie o inechitate obligarea contribuabililor de a sprijini indirect cauze politice cărora ei li se opun;

· în sfârşit, partidele beneficiază de donaţii politice directe, precum şi de contribuţii de altă natură.

Membrii Partidului Laburist susţin necesitatea finanţării publice şi asigurarea unei perfecte transparenţe a donaţiilor politice, afirmând că tocmai lipsa acestei transparenţe a determinat adâncirea corupţiei şi abuzul de putere.

I.2 Finanţarea guvernamentală indirectă

Finanţarea indirectă a alegerilor de către guvern se realizează în general prin asigurarea funcţionării mecanismului electoral şi prin acordarea unor facilităţi. Astfel:

· Se alocă gratuit timpi de antenă la posturile de radio şi televiziune; durata acestora este determinată de numărul de candidaţi prezentaţi de partide la alegeri, precum şi de numărul reprezentanţilor acestora în Parlamentul precedent (de exemplu, un partid care prezintă minimum 50 de candidaţi beneficiază de cel puţin o emisiune de 5 minute la radio sau la televiziune). Alocarea timpilor de antenă se face de Comitetul pentru emisiunile politice ale partidelor, comitet alcătuit din reprezentanţi ai partidelor, ai Companiei Britanice de Radio şi Televiziune şi ai Autorităţii Independente Radio. 

Nu sunt permise reclamele politice plătite.

· Candidaţii au dreptul să folosească gratuit, în campania electorală, încăperi aflate în incinta şcolilor şi a altor instituţii. Le revine totuşi obligaţia de a achita costul încălzirii, al iluminatului şi întreţinerii lor pe perioada de folosire.

· Candidaţii pot trimite, gratuit, prin poştă, la fiecare adresă din circumscripţie, un material de propagandă electorală (care să nu depăşească 60 grame) şi care de regulă are forma adresei electorale.

· Guvernul subvenţionează activitatea de publicitate a sistemului de votare prin poştă. În 1992, costul acestui tip de publicitate a fost de 508.000 lire.

· Nu se acordă facilităţi fiscale pentru contribuţiile individuale făcute partidelor politice.

· Cadourile sunt scutite de taxa de succesiune, dacă se fac în favoarea partidelor care au cel puţin 2 reprezentanţi în Camera Comunelor sau numai un reprezentant şi 150.000 voturi primite.

 

I. Finanţarea neguvernamentală

· În Marea Britanie, nu sunt prevăzute limite pentru donaţiile şi contribuţiile făcute partidelor şi candidaţilor. Sunt permise donaţiile făcute de corporaţii. Acestea sunt obligate prin lege să declare contribuţiile politice pe care le fac şi care sunt mai mari de 200 lire.

Sindicatele se pot implica în activitatea politică a partidelor, dacă majoritatea membrilor votează în favoarea partidului respectiv; fondul destinat finanţării politice se evidenţiază separat de celelalte active ale sindicatului. Nici un membru de sindicat nu poate fi obligat să contribuie la fondul politic.

Responsabilitatea declarării donaţiilor făcute de companii şi sindicate revine donatorului şi nu partidului politic sau candidatului beneficiar.

· Donaţiile străine sunt admise, fără nici o restricţie. 

Marea majoritate a partidelor politice importante a adoptat, în mod voluntar, practica neacceptării de donaţii făcute de guverne sau şefi de state străini.

 

III. Controlul activităţii de finanţare

Şi în Marea Britanie agentul financiar desemnat de candidat este persoana abilitată să ţină evidenţa veniturilor şi să efectueze cheltuielile implicate de desfăşurarea campaniei electorale. 

Se exceptează cheltuielile electorale inferioare sumei de 600 lire sterline, care pot fi făcute de candidat.

Agentul financiar are obligaţia întocmirii şi trimiterii, în termen de 35 de zile de la proclamarea rezultatelor alegerii, a unui raport financiar cuprinzând cheltuielile efectuate pentru campania electorală a propriului candidat, unui organ special (numit returning officer şi care de regulă este un înalt funcţionar guvernamental). Prin grija acestui organ special, rapoartele financiare sunt publicate în cel puţin două ziare naţionale, într-un termen relativ scurt (10 zile de la scadenţa celor 35 de zile prevăzute pentru transmiterea raportului financiar), iar în următorii doi ani acestea pot fi examinate de orice persoană interesată.

Nu există cerinţe formale de verificare a acestor rapoarte.

  

IV. Sancţiuni

· Efectuarea cheltuielilor electorale de altă persoană decât agentul electoral sau subagenţii săi, este considerată practică ilegală. Tot practică ilegală este şi depăşirea limitei legale a cheltuielilor electorale. Pedeapsa prevăzută pentru cazurile de practică ilegală este amenda şi invalidarea alegerii.

· Prezentarea de informaţii false în rapoartele financiare constituie infracţiunea de corupţie, care se sancţionează fie cu amendă sau 1 an de închisoare, fie cu amândouă. În plus, alegerea candidatului în cauză se anulează, acestuia interzicându-i-se dreptul de a candida pe o perioadă cuprinsă între 7 şi 10 ani.

· În cazul în care raportul financiar al unui candidat ales nu se trimite organului special prevăzut de lege, candidatul nu are dreptul să participe la şedinţele Camerei Comunelor până când cerinţa nu este îndeplinită. Dacă, în ciuda acestei interdicţii, el asistă la o şedinţă, este posibil să fie sancţionat cu o amendă de 100 lire sterline pentru fiecare zi de întârziere la depunerea raportului.

Excepţie face cazul în care candidatul ales obţine o hotărâre judecătorească de exonerare de răspundere, întrucât el nu este răspunzător de întocmirea şi trimiterea raportului financiar. 

 

 

OLANDA

 

Olanda, monarhie constituţională, are un Parlament alcătuit din două Camere: Camera Superioară (the Upper House, cu 75 de membri aleşi de membrii celor 12 consilii provinciale, prin alegeri indirecte) şi Camera Inferioară (the Lower House, cu 150 de membri aleşi direct, prin alegeri electorale ce au loc la fiecare 4 ani).

I. Finanţarea guvernamentală

I.1 Finanţarea guvernamentală directă

În mod tradiţional, partidele politice din Olanda au fost reticente în a accepta instaurarea unui sistem de subvenţionare publică. Ca atare, nu există reglementări legale privind finanţarea de către stat a campaniei electorale a partidelor politice.

Pentru a-şi menţine autonomia, precum şi pentru a evita efectele schimbărilor de guverne, grupările politice au preferat să-şi constituie fondurile din cotizaţiile membrilor lor şi din mici donaţii.

I.2 Finanţarea guvernamentală indirectă

· O formă acceptată de subvenţionare indirectă a partidelor politice este aceea a sprijinului financiar acordat din fondurile publice organizaţiilor afiliate acestora: institute de cercetare, unităţi de învăţământ şi organizaţii de tineret.

Pentru institutele de cercetare, sumele alocate sunt calculate în funcţie de reprezentarea partidului în Camera inferioară, ele neputând însă depăşi nivelul veniturilor institutului, care provin din alte surse.

Subvenţiile pentru unităţile de învăţământ nu trebuie să reprezinte mai mult de 30% din cheltuielile lor

Ajutorul financiar de care beneficiază organizaţiile de tineret nu este mai mare de 10% din fondul de salarii şi 30% din cheltuielile acestora.

· Legea privind media reglementează una din formele de finanţare indirectă. Conform acestei legi, Comisariatul pentru Media este împuternicit să aloce, gratuit, timpi de antenă la radio şi televiziune, partidelor politice şi grupărilor care deţin unul sau mai multe locuri în Camera Inferioară. Comisariatul poate aloca timpi suplimentari de antenă partidelor sau grupărilor politice prezente cu liste de candidaţi în cele 19 districte electorale.

În Olanda, accesul gratuit la mass-media este considerat ca un ajutor direct (în majoritatea ţărilor el este privit ca o formă indirectă de finanţare).

· Cu respectarea anumitor condiţii, persoanelor fizice şi juridice care contribuie la campanie li se acordă reduceri de taxe.

II. Finanţarea neguvernamentală

Olanda este singura ţară europeană în care partidele politice depind în totalitate de contribuţiile membrilor lor. Ele obţin banii necesari campaniei electorale, în principal, din cotizaţii şi din fondurile speciale de campanie

· Persoanele fizice care contribuie la finanţarea partidelor politice beneficiază de o reducere a impozitului pe venit, cu condiţia ca donaţiile să reprezinte de la 1% la 10% din valoarea venitului lor anual.

· Unele partide politice subordonează subscripţia anuală, venitului sau vârstei membrilor lor.

· În funcţie de orientarea politică a partidului, unele contribuţii pot proveni din domeniul afacerilor sau al industriei. Donaţiile făcute de corporaţiile private determină acordarea unor reduceri de impozit, cu condiţia ca valoarea lor să fie de minimum 500 de guldeni şi maximum 6% din profitul total.

Contribuţiile provenite de la companiile private nu reprezintă o practică generală; unele partide au hotărât să limiteze numărul şi tipul de donaţii pe care le pot accepta.

· În absenţa unei legislaţii în domeniu, nu există limitări pentru sumele cu care atât cetăţenii şi organizaţiile olandeze, cât şi persoanele sau grupurile din străinătate pot contribui la finanţarea campaniei electorale a partidelor politice.

În anul 1990, Ministerul de Interne a creat o comisie specială care să analizeze şi să prezinte concluzii privind oportunitatea acordării de subvenţii publice directe partidelor politice.

Raportul, publicat în 1991, a adus argumente în favoarea menţinerii formelor existente de subvenţionare a anumitor instituţii (institute de cercetare, unităţi de învăţământ, organizaţii de tineret), dar nu s-a sprijinit ideea subvenţiilor acordate partidelor pentru scopuri generale (cum ar fi cel al campaniei electorale).

În Olanda campaniile electorale nu sunt costisitoare; s-a estimat că, per alegător, cheltuielile sunt în medie de 1 gulden (în SUA ele sunt de 7 ori mai mari, iar în Germania, de 20 de ori).

 

 

POLONIA

 

Parlamentul Poloniei (Adunarea Naţională) este alcătuit din două Camere: Seimul (Camera Deputaţilor), compus din 460 deputaţi, şi Senatul, compus din 100 senatori. Durata legislaturii este de 4 ani.

Reglementare juridică

· Legea privind alegerile în Seimul Poloniei din 28.05.1993;

· Legea privind alegerile pentru Senat din 10.05.1991.

Dispoziţiile Legii privind alegerile în Seimul Poloniei se aplică şi alegerilor pentru Senat, dacă legea nu prevede altfel (art.1, alin.1 din Legea privind alegerile pentru Senat).

I. Finanţarea guvernamentală

I.1 Finanţarea guvernamentală directă

În Polonia, comitetele electorale sunt organele autorizate de partide, organizaţii politice şi sociale, precum şi de organizaţii de alegători, să le reprezinte legal în campania electorală.

Subvenţia pentru un comitet electoral se calculează prin împărţirea sumei totale a subvenţiilor la 560 şi înmulţirea rezultatului cu numărul de deputaţi/senatori aleşi din listele sale de candidaţi.

Comitetul electoral are dreptul să primească subvenţii de la bugetul de stat pentru cheltuielile din campania electorală, proporţional cu numărul deputaţilor/senatorilor aleşi din listele sale de candidaţi, după îndeplinirea cerinţelor legale referitoare la întocmirea şi publicarea rapoartelor financiare.

Suma totală a subvenţiilor este de 20% din suma cheltuielilor prevăzute în bugetul de stat pentru pregătirea şi desfăşurarea alegerilor.

Subvenţia astfel calculată se transferă într-un cont bancar indicat de comitetul electoral, de către Ministerul Finanţelor. Acesta din urmă efectuează transferul pe baza informaţiilor primite de la Comisia Electorală Naţională privind dreptul comitetului electoral de a primi subvenţia, precum şi a informaţiilor referitoare la numărul de deputaţi/senatori aleşi.

I.2 Finanţarea guvernamentală indirectă

· Anual, în bugetul de stat se prevăd resurse financiare destinate susţinerii activităţii Comisiei Electorale Naţionale, Biroului Electoral Naţional, precum şi activităţii de actualizare a registrelor permanente de alegători.

· În perioada campaniei electorale, posturile publice, naţionale şi regionale, de radio şi televiziune alocă, conform legii, timpi de antenă, în mod gratuit şi pe baze de egalitate, pentru transmiterea programelor electorale.

II. Finanţarea neguvernamentală

· În scopul finanţării propriei campanii electorale, comitetele electorale pot organiza acţiuni de colectare de fonduri şi contribuţii de orice natură; organizarea acestora nu necesită obţinerea vreunei autorizaţii.

· Sunt de asemenea permise contribuţii din partea persoanelor fizice şi juridice.

Donaţiile a căror valoare depăşeşte de 10 ori echivalentul salariului mediu din şase sectoare principale ale producţiei materiale, trebuie declarate în raportul financiar al comitetului electoral.

· Comitetele electorale nu pot accepta fonduri provenite de la:

· bugetul de stat (cu excepţia celor prevăzute de lege);

· organizaţii de stat;

· bugetul organelor guvernamentale centrale;

· întreprinderile de stat, unităţile economice cu capital de stat;

· unităţi subvenţionate de Trezoreria statului;

· persoane fizice şi juridice străine.

III. Controlul activităţii de finanţare

După încheierea alegerilor, fiecare comitet electoral cu liste de candidaţi legal înregistrate, va întocmi un raport financiar. Raportul trebuie să conţină următoarele date:

· sursa fondurilor primite şi în special informaţii privind creditele bancare obţinute;

· donaţiile a căror valoare depăşeşte de 10 ori echivalentul salariului mediu din şase sectoare principale ale producţiei materiale;

· cheltuielile electorale.

Rapoartele financiare urmează să fie publicate într-un ziar naţional, în termen de 3 luni de la încheierea alegerilor. Comitetul electoral va notifica acest lucru Comisiei Electorale Naţionale.

Agenţii comitetelor electorale sunt obligaţi să păstreze documentele financiare ale campaniei electorale, timp de 12 luni după încheierea alegerilor.

În cazul în care fondurile de campanie sunt mai mari decât cheltuielile electorale, agentul comitetului electoral va dirija surplusul existent către o instituţie de interes public. În acest sens se va întocmi un comunicat ce va fi inserat într-un ziar naţional, nu mai târziu de 9 luni de la încheierea alegerilor, procedându-se şi la informarea Comisiei Electorale Naţionale.

IV. Sancţiuni

Nerespectarea obligaţiei de elaborare şi publicare a raportului financiar sau prezentarea de date false, se pedepseşte cu închisoarea până la 2 ani, cu interzicerea exercitării unor drepturi sau cu amendă.

Nerespectarea obligaţiei de redirecţionare a surplusului de fonduri electorale existent după încheierea exerciţiului financiar de campanie, se pedepseşte cu închisoare de până la 2 ani, cu interzicerea unor drepturi sau cu amendă.

 

  

REPUBLICA CEHĂ

 

 

Parlamentul Republicii Cehia este alcătuit din Camera Deputaţilor (200 de membri aleşi pentru o perioadă de 4 ani, conform principiului reprezentării proporţionale) şi Senat (81 de senatori aleşi după cum urmează: 1/3 sunt aleşi la 2 ani, 1/3 la 4 ani şi 1/3 la 6 ani, conform principiului majorităţii de voturi).

Reglementare juridică

· Legea nr.247/1995 privind alegerea Parlamentului Republicii Cehe

· Legea nr.212/1996

· Decretul Ministerului Afacerilor Interne de reglementare a unor prevederi din Legea nr.247/1995

I. Finanţarea guvernamentală

I.1 Finanţarea guvernamentală directă

Se acordă numai în cazul alegerilor pentru Camera Deputaţilor. Partidele politice sau coaliţiile care au obţinut 3% sau mai mult din numărul total al voturilor valabil exprimate, vor primi de la bugetul naţional 90 de coroane pentru fiecare vot obţinut.

I.2 Finanţarea guvernamentală indirectă

· În timpul campaniei electorale, se pun la dispoziţia partidelor, coaliţiilor şi candidaţilor independenţi, spaţii egale pentru afişaj publicitar.

· De asemenea, posturile naţionale de radio şi televiziune alocă, în mod gratuit şi proporţional, timpi de antenă. Răspunderea pentru conţinutul emisiunilor electorale revine în întregime partidelor politice sau coaliţiilor realizatoare.

· Buletinele de vot sunt tipărite pe cheltuiala guvernului. Ele se tipăresc după ce partidele politice sau coaliţiile competitoare şi-au constituit, conform prevederilor Legii electorale, un depozit-garanţie bancar.

Pentru alegerile de deputaţi, administraţiile de stat în care se află sediile electorale regionale, vor deschide conturi bancare separat pentru fiecare partid politic sau coaliţie care are liste de candidaţi legal înregistrate.

În aceste conturi, în termen de 3 zile de la notificarea înregistrării listei de candidaţi, fiecare partid politic sau coaliţie are obligaţia să constituie un depozit de 200.000 coroane.

În maximum o lună de la proclamarea rezultatelor alegerii, consiliile electorale regionale vor rambursa fiecărui partid politic sau coaliţii depozitul constituit, cu condiţia ca gruparea politică în cauză să fi întrunit un număr suficient de voturi pentru a se califica în turul de scrutin următor. Depozitele nerambursate se varsă la bugetul naţional.

Constituirea unei garanţii bancare de către fiecare partid politic sau coaliţie este obligatorie şi pentru alegerea senatorilor.

În fiecare dintre cele 81 divizii electorale, administraţiile de stat vor deschide conturi separate pentru competitorii electorali. Procedurile sunt aceleaşi ca şi în cazul alegerii de deputaţi, cu două excepţii:

· cea a valorii depozitului, care este de 20.000 coroane;

· cea referitoare la rambursare: depozitele se rambursează numai partidelor politice şi coaliţiilor ai căror candidaţi au obţinut cel puţin 6% din totalul voturilor valabil exprimate.

II. Finanţarea neguvernamentală

· Nu există interdicţii sau restricţii privind tipul de donatori, natura, valoarea, cerinţa de raportare sau verificare a acestora.

· Excepţii:

· este interzisă acceptarea de contribuţii şi cadouri din partea organismelor statale.

· partidele politice trebuie să menţioneze în raportul financiar toate datele de identificare ale persoanelor fizice sau juridice cu contribuţii mai mari de 100.000 coroane.

 

  

ROMÂNIA

 

Parlamentul, "organul reprezentativ suprem al poporului român şi unica autoritate legiuitoare a ţării" (art.58 din Constituţia României), este alcătuit din Camera Deputaţilor (343 membri) şi Senat (143 membri). Deputaţii şi senatorii sunt aleşi prin vot universal, egal, direct, secret şi liber exprimat, pentru un mandat de 4 ani.

Reglementare juridică

· Constituţia României din 1991

· Legea nr.68/1992 pentru alegerea Camerei Deputaţilor şi Senatului

· Legea nr-69/1992 pentru alegerea Preşedintelui României

· Legea partidelor politice nr.27/26 aprilie 1996

· Legea nr.115/1996

I. Finanţarea guvernamentală

I.1 Finanţarea guvernamentală directă

Prin lege specială, partidele şi formaţiunile politice care participă la campania electorală pot primi o subvenţie de la bugetul de stat; cele care nu au obţinut cel puţin 5% din voturile valabil exprimate pe întreaga ţară, trebuie să restituie subvenţia primită în termen de 2 luni de la data încheierii alegerilor.

Primirea pentru campania electorală a subvenţiilor de la bugetul de stat, precum şi a donaţiilor făcute de persoanele fizice şi juridice, este atribuţia exclusivă a mandatarului financiar, desemnat în acest scop de conducerea partidului sau formaţiunii politice.

Mandatarul financiar, care poate fi o persoană fizică sau juridică, răspunde solidar cu partidul sau formaţiunea politică ce l-a desemnat, de legalitatea cheltuielilor efectuate.

Un partid sau formaţiune politică poate avea mai mulţi mandatari financiari, la desemnare delimitându-se şi împuternicirile acestora. Mai multe partide sau formaţiuni politice pot avea acelaşi mandatar.

Calitatea de mandatar financiar devine oficială numai după înregistrarea la Ministerul Finanţelor şi aducerea la cunoştinţă publică, prin intermediul presei.

Asigurarea transparenţei vieţii politice - principiu fundamental al unei democraţii reale - a stat la baza adoptării Legii nr.115/1996 privind declararea şi controlul averii demnitarilor, magistraţilor, funcţionarilor publici şi a unor persoane cu funcţii de conducere.

Prin Legea nr.115/1996 se instituie obligaţia declarării averii "pentru demnitari, magistraţi, funcţionari publici şi unele persoane cu funcţii de conducere din regiile autonome, Fondul Proprietăţii de Stat, Banca Naţională a României…".

Deputaţii şi senatorii trebuie să depună declaraţia de avere în termen de 15 zile de la data alegerii în funcţie şi înainte de procedura validării, la preşedintele Camerei din care fac parte.

La încheierea mandatului, aceştia trebuie să depună o nouă declaraţie cu privire la situaţia lor patrimonială. Nedepunerea acestei declaraţii în termen de 15 zile de la încetarea activităţii determină declanşarea din oficiu a procedurii de control.

I.2 Finanţarea guvernamentală indirectă

· Toate cheltuielile legate de organizarea şi desfăşurarea operaţiunilor electorale se suportă de la bugetul de stat.

· Sunt scutite de la plata taxei de timbru toate actele făcute în exercitarea drepturilor electorale.

· Partidele, formaţiunile politice şi candidaţii independenţi cu reprezentare în Parlament, au acces gratuit la posturile publice de radio şi televiziune.

Repartizarea timpilor de antenă şi orarul de difuzare a emisiunilor în campania electorală se stabilesc de o comisie parlamentară specială, împreună cu reprezentanţi ai serviciilor publice de radio şi televiziune. Timpii de antenă repartizaţi partidelor şi formaţiunilor politice reprezentate în Parlament trebuie să fie dublul timpilor de antenă repartizaţi celorlalte partide şi formaţiuni politice.

Partidele şi formaţiunile politice care nu au reprezentanţi în Parlament vor avea acces la posturile publice de radio şi televiziune pe bază de contracte încheiate între Radioteleviziunea Română şi mandatarii financiari ai acestora, cu practicarea de tarife mici pe unitate de timp de emisie.

Candidaţii independenţi îşi pot exercita dreptul la timpi de antenă o singură dată, între 5 minute şi o oră, în mod egal.

· Se asigură gratuit locuri speciale de afişaj electoral.

· Este interzisă publicitatea comercială prin presă sau mijloace de comunicare audio-vizuală în scop de propagandă electorală.

II. Finanţarea neguvernamentală

· Potrivit legii electorale, fondurile financiare primite după deschiderea campaniei electorale de la persoanele fizice şi juridice din ţară pot fi folosite pentru campanie numai dacă sunt declarate public.

· Conform Legii nr.27/1996, "donaţiile primite de un partid politic într-un an nu pot depăşi 0,05% din veniturile bugetului de stat pe anul respectiv.

În anul financiar în care au loc alegeri parlamentare, prezidenţiale sau locale, plafonul prevăzut la alineatul precedent este dublu".

În ceea ce priveşte regimul donaţiilor, Legea partidelor politice prevede următoarele:

· donaţia primită de la o persoană fizică într-un an nu poate depăşi 100 de salarii de bază minime pe ţară în anul respectiv;

· donaţia primită de la o persoană juridică într-un an nu poate fi mai mare de 500 de salarii de bază minime pe ţară;

· la primirea donaţiei, sunt obligatorii verificarea şi înregistrarea identităţii donatorului. La solicitarea donatorului, identitatea sa poate rămâne confidenţială. Suma totală primită de un partid politic cu titlu de donaţii confidenţiale nu poate depăşi 20% din subvenţia maximă acordată de la bugetul de stat unui partid politic în anul respectiv;

· lista donatorilor cu sume mai mari de 10 salarii de bază minime pe ţară se publică în Monitorul Oficial al României până la data de 31 martie a anului următor.

· Sunt interzise donaţiile de bunuri materiale sau sume de bani făcute în scopul evident de a obţine un avantaj economic sau politic.

· Sunt interzise, de asemenea, donaţiile făcute din partea altor state şi a organizaţiilor din străinătate.

Excepţie fac donaţiile constând în bunuri materiale necesare activităţii politice primite de la organizaţii politice internaţionale la care partidul politic este afiliat sau de la partide aflate în relaţii de colaborare politică. Aceste donaţii se publică în Monitorul Oficial.

Legea electorală prevede că sumele primite, direct sau indirect, de la persoane fizice sau juridice din străinătate, pentru subvenţionarea campaniei electorale se confiscă şi se fac venit la bugetul statului.

Este interzisă de asemenea subvenţionarea campaniei electorale a unui partid, formaţiune politică, coaliţie sau candidat independent de către o autoritate sau instituţie publică, regie autonomă sau societate cu capital integral sau majoritar de stat.

III. Sancţiuni

· Primirea de subvenţii pentru campania electorală altfel decât printr-un mandatar financiar constituie contravenţie şi se pedepseşte cu amendă.

· Donaţiile acceptate prin încălcarea prevederilor legale referitoare la regimul donaţiilor şi donatorilor, se fac venit la bugetul de stat.

· Fapta de a face declaraţii de avere care nu corespund adevărului constituie infracţiunea de fals în declaraţii şi se pedepseşte potrivit Codului penal.

  

 

SPANIA

 

Conform Constituţiei din 1978, Spania este o monarhie parlamentară. Puterea legislativă aparţine Parlamentului, care este bicameral: Congresul Deputaţilor (având între 300 şi 400 de membri) şi Senatul (252 de membri). Deputaţii şi senatorii sunt aleşi prin vot universal şi secret, pentru o perioadă de 4 ani. 

Reglementare juridică 

Legea organică nr.5/1985 privind regimul electoral general, modificată prin legi organice adoptate ulterior (Legea nr.1/1987, Legea nr.8/1991, Legea nr.6/1992, Legea nr.13/1994, Legea nr.3/1995, Legea nr.1/1997, Legea nr.3/1998, Legea nr.8/1999)

I. Finanţarea guvernamentală

I.1 Finanţarea guvernamentală directă

Legea stabileşte în mod expres principiul subvenţionării de către stat a cheltuielilor efectuate de partide, federaţii sau coaliţii în timpul campaniei electorale (sunt considerate cheltuieli electorale cele făcute pentru: confecţionarea de afişe, postere, plicuri; realizarea propagandei electorale prin diverse mijloace de publicitate; închirierea de localuri; remunerarea colaboratorilor; plata mijloacelor de transport şi de deplasare necesare candidaţilor şi conducătorilor de partide, federaţii sau coaliţii; corespondenţă şi francare; plata dobânzilor percepute până la data încasării subvenţiei, la creditele primite pentru campania electorală).

Statul subvenţionează cheltuielile efectuate în timpul campaniei electorale în funcţie de numărul mandatelor câştigate de partide, federaţii sau coaliţii. Astfel: 

· pentru fiecare mandat obţinut în Congresul Deputaţilor sau în Senat, se acordă 2 milioane de pesetas;

· pentru fiecare vot obţinut de o listă de candidaţi la Congresul Deputaţilor, cu cel puţin un deputat ales, se acordă 75 de pesetas;

· pentru fiecare vot obţinut de fiecare candidat ales în Senat, se acordă 30 de pesetas.

Tot prin lege sunt stabilite şi limitele cheltuielilor electorale. Regula fundamentală este că nici un partid, federaţie sau coaliţie nu poate face cheltuieli electorale care să depăşească totalul rezultat prin înmulţirea numărului de locuitori din circumscripţiile în care acestea au prezentat candidaturi cu suma de 40 de pesetas. La această sumă variabilă se adaugă o sumă fixă de 20 milioane de pesetas.

Nivelul cheltuielilor electorale se actualizează cu prilejul fiecărei alegeri. Art.175 din Legea electorală prevede că sumele se exprimă în pesetas cu "o valoare constantă", ceea ce înseamnă că, în termen de 5 zile de la convocarea alegerilor, printr-o ordonanţă a Ministerului Economiei şi Finanţelor, sumele sunt modificate, în funcţie de mai mulţi indici.

În baza legii, statul poate acorda avansuri la subvenţiile care se acordă partidelor, federaţiilor sau coaliţiilor pentru campania electorală. Suma avansată nu trebuie să depăşească 30% din subvenţia la care are dreptul partidul respectiv.

I.2 Finanţarea guvernamentală indirectă

· Partidele politice care au obţinut numărul necesar de mandate de deputaţi şi/sau senatori care să le permită constituirea de grupuri parlamentare, primesc 20 de pesetas pentru fiecare alegător din circumscripţiile în care au prezentat liste de candidaţi. Nu se permite decât acordarea unei singure subvenţii (fie pentru grupul parlamentar din Congresul Deputaţilor, fie pentru cel din Senat).

Este o subvenţie indirectă care nu se include în limita cheltuielilor electorale stabilită prin lege.

· Statul subvenţionează în mod indirect partidele, federaţiile şi coaliţiile aflate în campanie electorală prin suportarea cheltuielilor generate de trimiterea directă şi personală către electori a plicurilor, afişelor şi materialelor de propagandă şi publicitate electorală

· În timpul campaniei electorale, partidele, federaţiile şi coaliţiile au dreptul la spaţii de emisie, alocate în mod gratuit, la posturile publice de radio şi televiziune. Durata timpilor de antenă alocaţi gratuit depinde de numărul voturilor obţinute la alegerile precedente. Se acordă:

· 15 minute pentru partidele, federaţiile sau coaliţiile care nu au obţinut mai mult de 5% din voturi;

· 30 minute pentru cele care au obţinut între 5 şi 20% din voturi;

· 45 pentru cele care au obţinut cel puţin 20% din voturi;

· în cazul formaţiunilor politice noi, care nu au participat la alegerile precedente, legea prevede alocarea gratuită a unui spaţiu de emisie de 10 minute, cu condiţia ca ele să prezinte lista de candidaţi în 75% din circumscripţiile electorale.

Partidele, federaţiile şi coaliţiile aflate în campanie electorală au dreptul să cumpere timpi de antenă, cu condiţia ca aceste cheltuieli să nu depăşească 20% din plafonul cheltuielilor electorale stabilit prin lege.

· Municipalităţile sunt obligate să pună la dispoziţia competitorilor electorali, în mod gratuit, amplasamente speciale pentru afişaj, borduri şi spaţii de propagandă în mediile publice şi să acorde alte ajutoare de aceeaşi natură. Nu este permisă desfăşurarea de activităţi electorale în alte locuri decât cele special autorizate.

I. Finanţarea neguvernamentală

· Persoanele fizice şi juridice pot face contribuţii la fondurile financiare ale unui partid, federaţie sau coaliţie, pentru alegerile deja convocate, în limita sumei de 1 milion de pesetas.

· Este absolut interzis oricărui organism sau corporaţie din administraţia publică, organismelor para-statale, indiferent de gradul lor de autonomie, de a contribui cu fonduri la conturile electorale ale formaţiunilor politice. Interdicţia se aplică la toate nivelurile sau eşaloanele administrative: naţional, regional şi local, precum şi tuturor întreprinderilor care prestează servicii, aprovizionează sau execută lucrări pe baze contractuale cu organismele sus-menţionate.

· Este, de asemenea, interzisă acceptarea contribuţiilor făcute de persoane sau entităţi străine. 

I. Controlul activităţii de finanţare

Toate partidele şi formaţiunile politice participante la alegeri trebuie să desemneze un administrator electoral, ale cărui obligaţii principale sunt întocmirea evidenţei veniturilor şi a cheltuielilor electorale şi prezentarea de documente justificative pentru ansamblul operaţiunilor contabile efectuate în campania electorală.

Principiile legale care stau la baza activităţii administratorului general sunt următoarele:

· obligativitatea de a comunica la Comitetul Electoral Central şi la comitetele electorale provinciale deschiderea contului de campanie; această comunicare trebuie făcută în termen de 24 de ore de la deschiderea contului;

· unicitatea şi universalitatea conturilor de campanie: toate fondurile primite de partid sau de candidat pentru finanţarea campaniei electorale trebuie vărsate în contul de campanie, toate cheltuielile electorale urmând să se suporte din acest cont;

· folosirea contului de campanie exclusiv în scopuri electorale; odată ce s-a încheiat campania electorală, din soldul contului nu se mai pot plăti decât cheltuielile electorale deja angajate, dar neachitate (şi numai înăuntrul unui termen de 90 de zile). Orice reclamaţie legată de cheltuielile electorale care nu a fost notificată administratorilor în termen de 60 de zile de la încheierea scrutinului nu se onorează, fiind considerată nulă şi neavenită;

· nominalizarea contribuţiilor financiare: pentru orice persoană care contribuie la fondurile financiare ale unui partid, federaţie sau coaliţie, trebuie să se prezinte şi datele de identificare (nume, adresă, nr. paşaport sau nr. carte de identitate).

Controlul activităţii financiare desfăşurate de partide, federaţii sau coaliţii în campania electorală se realizează de Comitetul Electoral Central, comitetele de provincie şi de Tribunalul de Conturi.

Comitetul Electoral Central şi comitetele de provincie au dreptul de a cere, în orice moment al perioadei cuprinse între începutul campaniei electorale şi 100 zile după încheierea alegerilor, băncilor şi caselor de economii, situaţia sau soldul conturilor electorale, precum şi orice date referitoare la identitatea contribuabililor.

Între a 100-a şi a 125-a zi de după încheierea alegerilor, partidele care au dreptul la subvenţii, inclusiv cele care au primit avansuri, vor prezenta Tribunalului de Conturi situaţia contabilă detaliată şi documentată a activităţii financiare din campania electorală. Prezentarea raportului financiar se face de către administratorul general.

După 200 de zile de la alegeri, Tribunalul de Conturi se pronunţă asupra corectitudinii raportului financiar; în cazul în care s-au constatat nereguli sau încălcări ale prevederilor legale referitoare la cheltuielile electorale, el poate propune neaprobarea sau reducerea subvenţiei.

IV. Sancţiuni

· Se pedepseşte cu închisoare şi amendă de la 30.000 la 300.000 pesetas fapta de a falsifica datele contabile ale conturilor (aporturi sau cheltuieli nereale, sume diminuate sau mărite).

· Administratorii generali sau persoanele autorizate să dispună de sumele aflate în conturile electorale, care îşi însuşesc sau care deturnează fondurile electorale, sunt sancţionaţi cu pedeapsa la închisoare şi la o amendă între 30.000 şi 300.000 pesetas.

· În funcţie de circumstanţele în care au fost comise infracţiunile, tribunalele pot înăspri sau micşora pedepsele.

 

  

SUEDIA

 

Suedia este monarhie constituţională. Parlamentul este unicameral şi are 349 de membri (şi un număr egal de membri supleanţi). Alegerile parlamentare au loc la fiecare 3 ani, în luna septembrie. 

Votarea are la bază sistemul listelor de candidaţi şi sistemul proporţional de atribuire a mandatelor. Pentru a obţine un mandat, un partid trebuie să aibă cel puţin 4% din voturile exprimate la nivel naţional sau 12% din voturile exprimate în circumscripţii. Voturile se exprimă pentru listele prezentate de partide, însă alegătorii pot vota preferenţial pentru candidaţi individuali. Pentru candidatul respectiv, în asemenea cazuri, pragul cerut este de 8% din totalul voturilor.

Reglementare juridică

· Constituţia Suediei;

· Legea electorală din 1994, modificată prin Legea electorală din 1 iunie 1997.

I. Finanţarea guvernamentală 

Încă din 1966, în Suedia, statul alocă subvenţii anuale tuturor partidelor care au obţinut un anumit procent de voturi la alegerile generale.

Subvenţionarea are la bază câteva principii fundamentale:

· calculul subvenţiei se efectuează după un plan precis şi reguli bine stabilite, care exclud posibilitatea aplicării de tratamente preferenţiale;

· valoarea subvenţiei trebuie să fie proporţională cu puterea partidului;

· statul nu exercită nici un control asupra modului de folosire a acestor fonduri;

· în cazul în care un partid câştigă sau pierde mandate, valoarea subvenţiei se modifică progresiv, nu brusc, pentru a se permite partidului respectiv să-şi planifice activităţile;

· toate subvenţiile statale provenind din fonduri publice, se transferă direct organelor naţionale ale partidelor (cu excepţia cazului în care partidul nu decide altfel).

Subvenţia anuală pe care statul o alocă partidelor politice se împarte în 3 categorii:

· subvenţii generale acordate partidelor politice;

· o categorie specială de subvenţii pentru grupurile partidelor politice reprezentate în Parlament. Aceste subvenţii au două componente: o subvenţie de bază acordată fiecărui grup şi o subvenţie complementară acordată pentru fiecare mandat. Subvenţia complementară este mai mică pentru partidele majoritare şi mai mare pentru partidele aflate în opoziţie;

· asistenţa financiară secretarială acordată parlamentarilor; mărimea acestui fond se calculează în funcţie de costurile salariale necesare pentru angajarea unui funcţionar la 6 parlamentari. 

Ultimele două forme de subvenţionare, care pot fi considerate complementare subvenţiei generale, nu au un fundament legislativ; instituirea lor s-a reglementat printr-o hotărâre a Parlamentului în 1975, fiind suportate din bugetul Parlamentului.

I.1 Finanţarea guvernamentală directă

Subvenţia generală politică are două componente: subvenţia pentru partid şi subvenţia secretarială.

Subvenţia pentru partid

În conformitate cu Legea finanţării de către stat a partidelor politice, au dreptul să primească fonduri publice numai partidele politice care participă la alegerile parlamentare.

Mărimea subvenţiei depinde de rezultatele electorale obţinute la ultimele două alegeri. Un partid care nu a primit 4% din totalul voturilor exprimate are dreptul la subvenţie dacă a obţinut 2,5% din numărul total de voturi.

Subvenţia secretarială este alcătuită din subvenţia de bază şi subvenţia suplimentară.

Au dreptul la subvenţia de bază partidele politice care au obţinut 4% din voturile totale. Partidele care au obţinut mandate în Parlament, fără a fi atins pragul de 4% cerut pentru acordarea subvenţiei, au dreptul la o subvenţie de bază care se calculează proporţional cu numărul mandatelor obţinute.

Valoarea subvenţiei de bază alocate partidelor deja reprezentate în Parlament, este mai mică.

Subvenţia suplimentară se acordă în funcţie de numărul de mandate obţinute, valoarea ei fiind mai mare atunci când se acordă partidelor din opoziţie (în 1987/88 subvenţia suplimentară a fost de 17.450 coroane/mandat pentru partidele din opoziţie şi 11.650 coroane/mandat pentru partidele majoritare).

Fondurile subvenţiei generale se alocă din bugetul Ministerului Justiţiei.

După cum s-a menţionat, nu sunt prevăzute condiţii speciale pentru folosirea subvenţiilor şi nici pentru controlul cheltuielilor electorale.

I.2 Finanţarea guvernamentală indirectă

· Până în 1991, a existat interdicţia propagandei politice prin publicitate la radio şi televiziune. 

În 1991, Legea privind radioul a fost modificată şi permite difuzarea de spoturi publicitare electorale la posturile de radi-tv.

În mod tradiţional, posturile de radio şi televiziune naţionale difuzează, în mod gratuit, dezbateri ale reprezentanţilor partidelor aflate în competiţie electorală.

· Statul suportă cheltuielile de personal şi alte cheltuieli generate de activitatea organismelor care participă la organizarea şi desfăşurarea alegerilor.

· De asemenea, statul suportă şi cheltuielile de tipărire a buletinelor de vot (dar numai pentru partidele care au obţinut la ultimele alegeri parlamentare cel puţin 1% din voturi la nivel naţional), cheltuielile necesare instruirii pre-electorale a personalului, pentru informarea publicului. 

II. Finanţarea neguvernamentală

De la introducerea regulii de subvenţionare a partidelor politice de către stat, suma contribuţiilor private făcute de persoanele fizice şi de corporaţii a scăzut.

În Suedia nu există limite pentru contribuţiile politice şi nu se acordă facilităţi fiscale persoanelor care fac donaţii.

Nu există nici reglementări legale care să interzică partidelor politice să accepte contribuţii din străinătate. Analiştii politici susţin însă că partidul care acceptă donaţii din străinătate riscă să-şi piardă atât membrii, cât şi electoratul.

III. Control. Sancţiuni

Nu sunt reglementate proceduri speciale de control financiar. Verificarea contabilă se face la iniţiativa partidelor şi prin metode alese de ele; în rapoartele financiare întocmite se evidenţiază sumele globale ale cheltuielilor partidului făcute în anul respectiv (fără prezentarea cheltuielilor electorale într-un capitol separat).

Legile privind finanţarea electorală nu conţin prevederi de sancţionare a delictelor în domeniu. Eventualele infracţiuni comise se pedepsesc conform Codului penal suedez.

  

 

CANADA

 

Parlamentul canadian este alcătuit din două Camere: Camera Comunelor şi Senat. Membrii Camerei Comunelor sunt singurii reprezentanţi federali sau oficiali aleşi. Membrii Senatului sunt numiţi de Guvernatorul General, pe baza propunerilor făcute de primul-ministru (Guvernatorul General este reprezentantul Reginei în Canada şi este numit de ea pentru exercitarea în cea mai mare parte a funcţiilor unui şef de stat).

Reglementare juridică 

Legile privind finanţarea campaniei electorale îşi au izvorul în Legea cheltuielilor electorale din 1974 şi sunt acum cuprinse în Legea electorală canadiană.

I. Finanţarea guvernamentală

Sistemul canadian de finanţare a campaniilor electorale federale este destul de complex; este important de menţionat că rolurile asumate de Guvernul Federal, în ce priveşte finanţarea parţială a alegerilor şi limitarea cheltuielilor electorale, au întrunit un acord quasiunanim. Tendinţa favorabilă extinderii acestor roluri este subliniată şi în Raportul din 1992 al Comisiei Regale pentru Reformă Electorală şi Finanţare a Partidelor, precum şi în alte propuneri parlamentare.

I.1 Finanţarea guvernamentală directă

Pentru cheltuielile electorale efectuate de partidele politice şi candidaţi, statul alocă, din Fondul Federal de Venituri Consolidate, o anumită sumă, sub formă de rambursare parţială. Astfel:

· fiecare candidat individual primeşte o rambursare de 50% din costurile de campanie, cu condiţia ca el să fi obţinut 15% din voturile exprimate; suma maximă rambursată este mai mică de 50% din plafonul cheltuielilor electorale stabilit prin lege. Limitele legale ale cheltuielilor de campanie ale candidaţilor individuali se stabilesc luându-se ca bază de calcul o anumită sumă ce se înmulţeşte cu numărul de alegători înregistraţi pe listele electorale preliminare din districtele în care aceştia candidează.

· cheltuielile electorale ale partidelor politice se rambursează în proporţie de 22,5%, condiţiile cerute a fi îndeplinite fiind următoarele: partidul politic să se fi prezentat la alegeri cu cel puţin 50 de candidaţi şi să fi cheltuit cel puţin 10% din suma cheltuielilor-limită prevăzute de lege. Nivelul cheltuielilor ce pot fi făcute de un partid politic aflat în campanie electorală se determină prin înmulţirea unei anumite sume (sumă care cu prilejul fiecărei alegeri se schimbă în funcţie de indicele ratei de inflaţie) cu numărul de alegători înscrişi pe listele electorale preliminare din fiecare district electoral în care candidează un reprezentant al partidului.

· aceste limite nu se aplică cheltuielilor pe care le face un partid naţional pentru campania unui candidat individual. Mai mult decât atât, conform legii, unui candidat individual i se rambursează 50% din cheltuielile de campanie efectuate, în timp ce cheltuielile electorale ale unui partid pentru susţinerea propriilor candidaţi pot fi recuperate în proporţie de numai 22,5%. De aceea, ori de câte ori apare ocazia, un partid politic va face cheltuieli electorale pentru un candidat individual. 

I.2 Finanţarea guvernamentală indirectă

· Legea prevede ca partidele politice şi candidaţii aflaţi în campanie electorală să beneficieze, în mod gratuit şi echitabil, de timpi de antenă la posturile de radio şi televiziune. Consiliul canadian de radiodifuziune şi telecomunicaţii, organism independent însărcinat cu conducerea şi administrarea utilizării undelor, transmite mijloacelor media directive în acest sens.

Conform legii electorale canadiene, în perioada campaniei, reţelele cu audienţă formată în majoritate de persoane care vorbesc aceeaşi limbă cu cea în care ele îşi difuzează emisiunile, trebuie să acorde partidelor politice şi candidaţilor timpi gratuiţi de antenă de cel puţin 2 minute. Timpii de antenă oferiţi gratuit de o reţea nu trebui să aibă o durată mai mică decât cei oferiţi de reţeaua respectivă la alegerile precedente.

Unul din motivele pentru care în Canada nu se cere posturilor de radio şi televiziune să ofere mai mulţi timpi de antenă este acela că, prin lege, acestea sunt obligate să pună la dispoziţia partidelor politice şi candidaţilor aflaţi în campanie electorală, un spaţiu de emisie cu o durată totală de 6 ore şi jumătate. Alocarea spaţiului se face pe baza înţelegerilor dintre partide; dacă acestea nu ajung la un acord, atunci alocarea se realizează de către un arbitru de publicitate numit de guvern.

· O altă modalitate de finanţare guvernamentală indirectă este aceea a acordării de facilităţi fiscale persoanelor care contribuie cu donaţii la fondurile financiare ale partidelor politice şi candidaţilor aflaţi în campanie electorală. Astfel, pentru contribuţiile de 100 dolari se acordă credite de 75%, pentru contribuţiile între 100 şi 550 dolari, creditul este de 50%, iar pentru orice contribuţie suplimentară creditul este de 33,3%, până la un total deductibil de 500 dolari anual. Aceste credite se scad direct din impozitul pe venit al contribuabilului.

· Activităţi desfăşurate pentru stimularea votării. În timpul campaniilor electorale, directorul general electoral pune în aplicare un program vast de informare a alegătorilor (publicarea de materiale de propagandă electorală în ziare şi difuzarea de emisiuni la posturile de radio şi televiziune). Un departament special al guvernului publică ghiduri electorale, care sunt distribuite gratuit candidaţilor, agenţilor fiscali şi alegătorilor.

I. Finanţarea neguvernamentală

· Legea electorală canadiană nu stabileşte limite pentru contribuţiile făcute partidelor politice, asociaţiilor electorale sau candidaţilor oficiali, de către persoane particulare, corporaţii sau alte organizaţii legale.

De menţionat că în timp ce partidele politice îşi pot constitui anticipat fonduri financiare în vederea următoarelor alegeri, candidaţii individuali îşi pot acoperi cheltuielile electorale numai din fonduri strânse în timpul campaniei.

· Interdicţii referitoare la anumite categorii de alegători. Partidelor politice şi candidaţilor le este interzis prin lege să accepte donaţii făcute de:

· persoane care nu au cetăţenie canadiană sau care nu au rezidenţă permanentă în Canada;

· corporaţii sau asociaţii străine care nu desfăşoară activităţi pe teritoriul canadian;

· guverne sau partide politice străine.

I. Controlul activităţii de finanţare

După încheierea alegerilor, partidele şi candidaţii individuali sunt obligaţi să întocmească rapoarte privind finanţarea campaniei şi cheltuielile electorale.

În termen de 6 luni de la încheierea alegerilor, agentul oficial al partidului înregistrat este obligat să trimită directorului general electoral o declaraţie privind cheltuielile efectuate în campania electorală şi un raport financiar întocmit de revizorul contabil. Raportul trebuie să conţină informaţii privind sumele de bani primite, valoarea comercială a bunurilor şi serviciilor prestate în favoarea partidului, numele persoanelor particulare şi al entităţilor care au contribuit cu mai mult de 100 dolari sau cu bunuri şi servicii valorând mai mult de 100 dolari, la campania electorală a partidului respectiv. Raportul trebui să facă referire şi la cheltuielile mai mari de 25 dolari făcute în favoarea partidului de persoane particulare.

În termen de 4 luni de la încheierea alegerilor, agentul oficial ai candidatului individual trebuie să întocmească un raport privind cheltuielile electorale, iar revizorul contabil un bilanţ de venituri şi cheltuieli, cu evidenţierea contribuţiilor primite, precum şi a identităţii persoanelor particulare şi a organismelor care au făcut donaţii mai mari de 100 dolari,

În acelaşi termen de 4 luni, candidaţii sunt obligaţi să prezinte o declaraţie privind cheltuielile electorale, cerinţă impusă de efortul de a se demonstra că şi candidaţii pot răspunde în cazul încălcării legilor de finanţare electorală. 

Toate aceste documente financiare se transmit, spre verificare şi publicare, directorului general electoral.

Conform unei noi reglementări, cuprinsă în Legea B-411/iunie 1998, în cazul în care descoperă o eroare sau o omisiune în rapoartele financiare deja prezentate, agenţii oficiali pot solicita directorului general electoral autorizaţia de a modifica raportul financiar modificat într-un nou termen. Înainte de adoptarea acestei reglementări, astfel de cereri erau supuse spre soluţionare tribunalului jurisdicţional competent.

IV. Sancţiuni

Conform legii electorale, constituie infracţiuni:

· netransmiterea de către agentul oficial al unui partid politic, în termenul prevăzut de lege, a raportului financiar de campanie; transmiterea de informaţii false; lipsa informaţiilor cerute expres de lege; partidul politic considerat răspunzător este sancţionat cu o amendă de până la 25.000 dolari;

· nerespectarea prevederilor referitoare la perioada de desfăşurare a campaniei electorale; pentru partidele politice care comit această infracţiune, se prevede o amendă de până la 25.000 dolari;

· depăşirea limitei legal stabilite a cheltuielilor electorale;

· depăşirea sumei legal stabilite pentru cheltuieli legate de convocarea adunărilor pentru nominalizarea candidaţilor;

· încălcarea prevederilor referitoare la atribuţiile agentului financiar;

· încălcarea prevederilor referitoare la regimul donaţiilor;

· fapta unei companii de publicitate de a percepe unui partid politic aflat în campanie un tarif superior celui mai mic preţ perceput oricărui client pentru un spaţiu de emisie echivalent.

În Canada, asigurarea respectării şi aplicării legilor privind finanţarea electorală intră în competenţa Comisarului Electoral Guvernamental.

 

  

III. CONCLUZII

 

Obiectivele principale ale legilor de finanţare a campaniei electorale sunt: asigurarea accesului tuturor competitorilor electorali la resursele financiare electorale, controlul creşterii rapide a costurilor de campanie, precum şi reducerea cât mai mult posibil a tentaţiei corupţiei. 

Modalităţile de realizare a acestor obiective - comune pentru ansamblul ţărilor analizate, şi nu numai -, au în esenţă acelaşi conţinut, însă formele lor diferă de la ţară la ţară.

a. Finanţarea directă a candidaţilor şi/sau partidelor politice din fondurile publice. Este diferit reglementată, acordarea de fonduri şi este condiţionată de îndeplinirea anumitor cerinţe:

· obţinerea unui anumit procent din voturile electoratului (Canada, Franţa, Italia, Cehia, Germania, Suedia);

· atribuirea unui număr de mandate în Parlament (Spania, Olanda, Polonia, Marea Britanie);

· prezentarea de candidaţi într-un număr specificat de circumscripţii (Olanda, Canada);

· rezultatele obţinute la alegerile precedente (Germania, Suedia).

a. Stabilirea prin lege a criteriilor de acordare a subvenţiilor/rambursărilor precum şi a limitelor cheltuielilor electorale.

· subvenţia/rambursarea poate reprezenta un anumit procent din cheltuielile efective (Franţa - alegeri legislative, Canada);

· ea poate fi proporţională cu numărul de voturi obţinute la alegerile precedente sau cu numărul de mandate obţinute (Franţa - alegeri prezidenţiale, Italia, Spania, Marea Britanie, Germania, Polonia, Cehia, Suedia).

a. Limitarea nivelului contribuţiilor/donaţiilor făcute în favoarea partidelor politice şi a candidaţilor (Franţa, Italia, Spania, Marea Britanie). Nivelul limitelor se stabileşte după formule diverse:

· o sumă fixă legal stabilită (în Italia, 20 milioane lire; în Franţa donaţia maximă pentru un partid este de 50.000 franci, iar pentru un candidat 30.000 franci);

· obligativitatea declarării donaţiilor cu o anumită valoare (în Marea Britanie trebuie declarate donaţiile care depăşesc 200 lire; în Polonia cele cu o valoare de 10 ori mai mare decât echivalentul salariului mediu din şase sectoare principale ale producţiei materiale; în România donaţiile mai mari decât valoarea a 10 salarii minime)

Introducerea reglementării de limitare a contribuţiilor a avut un efect pozitiv (diminuarea dependenţei competitorilor electorali de oamenii cu posibilităţi materiale deosebite), dar şi neajunsuri (în ciuda limitării donaţiilor, costurile de campanie au crescut neîncetat şi adesea prevederile legale referitoare la regimul donaţiilor au fost încălcate).

În unele ţări, legea nu prevede limite pentru contribuţiile/donaţiile făcute partidelor şi/sau candidaţilor (Canada, Cehia, Olanda, Germania, Suedia).

"Lumina zilei este cel mai bun dezinfectant", a declarat Luis D. Brandeis, judecător la Curtea Supremă a S.U.A. Cunoaşterea donatorului şi a sumei donate poate controla cel mai bine o eventuală tendinţă spre corupţie prin folosirea donaţiilor politice (Dr. Pinto-Duschinsky Michael, studiul "Partide şi candidaţi", capitolul "Declararea surselor").

a. Interzicerea anumitor categorii de donatori: corporaţii, organisme statale, persoane juridice sau fizice străine. În Franţa este interzisă acceptarea contribuţiilor făcute de corporaţii. În Canada, Cehia, Italia, Olanda, Spania ele sunt acceptate, dar cu respectarea cerinţelor expres prevăzute de lege.

Donaţiile străine sunt interzise în Franţa, Marea Britanie, Polonia, Spania şi interzise parţial în Canada şi Germania. Ele sunt permise în Italia, Olanda, Cehia şi Suedia.

O analiză a avantajelor şi dezavantajelor pe care le prezintă finanţarea publică străină o face Dr. Pinto Duschinsky Michael în Studiul "Partide şi candidaţi ", capitolul "Contribuţii străine".

El arată că metoda finanţării politice străine este o metodă modernă de ajutor politic, care diferă de tehnicile de finanţare politică clandestină folosite de agenţiile de spionaj în timpul războiului rece. Există fundaţii politice publice (de exemplu, Fundaţia Naţională pentru Consolidarea Democraţiei, cu sediul la Washington, Fundaţia Westminster pentru Democraţie din Marea Britanie, Fundaţia Germană) care primesc fonduri băneşti de la guvernele lor naţionale pentru a-i distribui în străinătate.

Activitatea acestor fundaţii se caracterizează prin transparenţă (sumele alocate şi destinatarii lor sunt informaţii publice), independenţă (deciziile în privinţa organizaţiilor ce urmează a fi ajutate sunt luate de comitete independente din structura lor organizatorică, nesubordonate guvernului donator), iar scopul principal este sprijinirea competitivităţii politice în procesul de democratizare din diverse ţări ale lumii.

Obiecţia principală cu privire la activitatea acestor organizaţii este că se aduce atingere astfel principiului suveranităţii naţionale, care presupune autonomia procesului politic; aşa cum un cetăţean nu are dreptul să voteze pentru un partid politic dintr-o ţară străină, tot aşa el nu poate contribui financiar pentru sprijinirea acestuia.

Se pare însă că argumentele în favoarea finanţării străine sunt în general acceptate pentru că, pe de o parte, contribuţiile străine nu au întotdeauna un substrat subversiv, iar pe de altă parte asistenţa financiară străină este adesea singura modalitate prin care se poate crea un oarecare echilibru între guvern şi partidele din opoziţie.

b. Încurajarea donaţiilor prin acordarea de facilităţi fiscale contribuabililor (Canada, Franţa, Germania, Olanda). Foarte apreciat este sistemul creditului fiscal practicat în Canada şi Germania. Întrucât creditele se scad din valoarea impozitului pe care contribuabilul ar trebui să îl plătească, ele sunt considerate cu mult mai generoase decât tipul comun de reducere fiscală folosit în calculul venitului impozabil.

f. Obligativitatea prevăzută pentru unele partide şi/sau candidaţi de a prezenta rapoarte financiare la încheierea campaniei electorale şi/sau de a le face publice.

Întocmirea şi prezentarea raportului financiar autorităţilor competente este obligatorie în Canada, Cehia, Franţa, Germania, Marea Britanie, Italia, Spania. Această obligaţie nu este prevăzută în Olanda şi Suedia.

Reglementările diferă în funcţie de:

· obiectul raportului financiar/bilanţului contabil (în Marea Britanie candidaţii parlamentari au obligaţia de a prezenta numai cheltuielile electorale pe care le-au efectuat; în Germania se prezintă sumele totale şi principalele capitole de venituri şi cheltuieli, obligativitatea întocmirii bilanţului contabil revenind numai partidelor, nu şi candidaţilor; în Suedia, în mod voluntar, partidele prezintă guvernului situaţia fondurilor financiare ale partidului fără o evidenţiere separată a cheltuielilor electorale);

· autoritatea legală însărcinată cu asigurarea publicităţii documentelor financiare: un organism guvernamental (în Franţa, Comisia naţională pentru conturile de campanie şi de finanţare politică sau Consiliul constituţional; în Italia, informaţiile cuprinse în rapoartele financiare ale competitorilor electorali se pun la dispoziţia alegătorilor; Parlamentul (Germania);

· obligativitatea publicării lor în ziare (Marea Britanie, Polonia).

"Publicul are dreptul să cunoască sursele băneşti ale candidaţilor. În ultimii ani, condamnarea unor oficiali pentru comiterea unor infracţiuni de corupţie s-a bazat într-o măsură crescândă pe informaţii prezentate în rapoartele financiare electorale" (Dr. Pinto-Duschinsky Michael, "Partide şi candidaţi-Reglementări privind declararea fondurilor financiare").

g. Alocarea gratuită de timpi de antenă radio-tv, partidelor şi candidaţilor aflaţi în cursa electorală, care se face după o formulă stabilită prin lege, în mod diferit în fiecare ţară.

Egalitatea timpilor de antenă alocaţi gratuit tuturor partidelor, indiferent de mărimea şi popularitatea lor, este o problemă controversată. Unii susţin că în acest fel se respectă principiul egalităţii şanselor; alţii consideră metoda ca fiind inechitabilă şi nepractică, invocând ca argument şi rezultatele nesatisfăcătoare în acest plan, înregistrate la alegerile de după 1990 din mai multe ţări din Europa de Est şi din fosta Uniune Sovietică. Sprijinul financiar şi logistic al statului trebuie să fie proporţional cu mărimea şi importanţa fiecărui partid politic.

În Spania şi Germania formula de alocare gratuită de timpi de antenă are la bază rezultatele de la precedentele alegeri; în Olanda, alocarea se face pe baza unui compromis între principiul egalităţii şi cel al preferinţei pentru partidele majore; În Marea Britanie, în funcţie de numărul de candidaţi prezentaţi şi de numărul de mandate atribuite în precedentul Parlament; în Cehia, partidelor aflate în competiţie electorală li se alocă un total de 21 de ore de emisie, care se împarte între ele în mod egal.

În ultimii ani, activitatea legislativă privind finanţarea politică a stat permanent în atenţia specialiştilor, şi a făcut, datorită importanţei şi complexităţii ei, obiectul multor studii şi lucrări de specialitate.

În lucrarea "L'argent et la politique en France", Yves-Marie Doublet arăta că legislaţia franceză în domeniul finanţării vieţii politice nu reglementează corespunzător problemele reale existente. Modificările multiple ale legislaţiei în domeniu demonstrează clar că legiuitorul se află încă în faza de tatonare a modului de acţiune a acestui mecanism, iar lacunele şi contradicţiile legilor de finanţare sunt exploatate din plin de persoanele cărora li se aplică aceste reglementări.

Pe de altă parte, finanţarea activităţii politice este un domeniu care scapă cuantificării statistice solide, în condiţiile în care volumul acestei prestaţii nu face decât să crească, pentru a compensa reculul semnificativ în discursul politic.

Într-un raport privind finanţarea campaniei electorale în Italia, Giovanni Salvo, expert juridic la Biblioteca Juridică a Congresului American, arată că în Italia există o opinie larg răspândită potrivit căreia Legea nr.515/1993, prin formulare, prin tehnică legislativă şi mai ales prin lipsa unei coordonări cu legislaţia deja existentă în domeniu, a atins niveluri de ambiguitate şi confuzie mari. Se pare că, pe tăcute, legea a realizat o dezincriminare completă a infracţiunilor legate de finanţarea politică, prevăzând exclusiv sancţiuni administrative. Singura sancţiune penală încă în vigoare este cea stabilită prin art.7 din Legea 195/1974 (încălcarea prevederilor legale referitoare la finanţare şi efectuarea de către organele administraţiei publice, de alte agenţii şi societăţi controlate de stat, de donaţii electorale, se sancţionează cu închisoare de la 6 luni la 4 ani şi cu amenzi valorând până la triplul donaţiei făcute; sancţiunile se aplică atât donatorului cât şi beneficiarului donaţiei).

În studiul "Partide şi candidaţi", capitolul "Lacune legislative", Dr.Pinto-Duschinsky Michael subliniază că importantă este nu numai analiza lacunelor ca atare, ci şi analiza cauzelor care le-au generat.

Astfel, dacă reglementările restrictive privind colectarea de fonduri se aplică numai partidelor politice şi candidaţilor, nu şi grupurilor de presiune sau fondurilor personale ale politicienilor, va apărea cu siguranţă tendinţa de redirecţionare a fondurilor către entităţi nesupuse controlului şi care, prin diverse metode, vor asigura finanţarea ilegală a partidelor sau a candidaţilor.

Insuficient reglementată este şi problema donaţiilor de altă natură decât în bani (punerea la dispoziţie de maşini, apartamente, birouri, telefoane) care pot avea drept rezultat apariţia de discrepanţe materiale mari între competitori, aducându-se atingere însuşi principiului egalităţii şanselor.

Cu mare uşurinţă pot fi eludate şi prevederile referitoare la declararea publică a donaţiilor cu o anumită valoare, prin împărţirea lor în donaţii cu un nivel care să nu-l depăşească pe cel legal nedeclarabil.

Nici interdicţia primirii de fonduri din străinătate nu este respectată în integralitatea ei. În unele cazuri, partidele care doresc să primească contribuţii străine, înfiinţează fundaţii independente prin intermediul cărora pot accepta (eludând legea) contribuţii băneşti străine.

În aceste condiţii, este necesar ca la elaborarea legilor de finanţare electorală să se acorde o atenţie sporită capitolului de sancţiuni, iar pentru creşterea eficienţei dispoziţiilor legale în domeniu să se asigure respectarea într-o măsură mai mare a legii de către partidele politice şi primirea unui sprijin mai substanţial din partea electoratului (oprobriul public poate reprezenta o sancţiune mult mai drastică decât o amendă administrativă).

